Desakan Zahid buat PRU segera sekadar agenda peribadi

Walau apapun alasan digunakan Zahid Hamidi bagi menunjukkan desakannya supaya PRU-15 diadakan pada tahun ini adalah relevan, ia tidak dapat menutupi persepsi bahawa ia sebenarnya adalah bagi memenuhi agenda peribadi Presiden UMNO itu semata-mata.

Kenyataan paling menjengkelkan ialah Zahid yakin PRU-15 akan diadakan sebelum musibah banjir pada tahun ini sedangkan pada ketika ini di beberapa kawasan seperti di Johor dan Perak sudah ada penduduk yang dipindahkan akibat rumah ditenggelami air.

Terdapat banyak kemudahan awam seperti sekolah, dewan orang ramai dan infrastruktur lain mengalami kerosakan disebabkan banjir kilat itu.

Cuaca pada waktu ini juga yang kerap berlaku hujan lebat dan ribut petir serta kadangkala mendung di banyak kawasan makin menguatkan lagi jangkaan ramalan banjir seperti yang diuar-uarkan Jabatan Meteorologi.

Tidakkah Zahid sedar desakannya itu amat menyusahkan rakyat apabila sudah banyak pandangan diberikan pakar iklim dan alam sekitar bahawa banjir bermula bulan depan hingga Mac 2023 dijangka lebih buruk.

Kita bersyukur dalam keghairahan Zahid dan UMNO mendesak PRU-15 pada tahun ini, Yang di-Pertuan Agong turun padang mendengar taklimat agensi yang bertanggungjawab dalam persediaan banjir.

Keprihatinan Seri Paduka itu sewajarnya dicontohi pemimpin bawahan bahawa keutamaan ketika ini adalah mempersiapkan pasukan keselamatan untuk menghadapi banjir dan bukannya mempersiapkan mereka untuk mengadakan pilihan raya.

Rakyat juga perlu diberi bantuan untuk menyelamatkan diri, keluarga dan harta benda bagi menghadapi banjir dan bukannya untuk menyelamatkan agenda tertentu pemimpin politik.

Selain itu, ramai berpandangan bahawa untuk membubarkan Parlimen, suara UMNO sahaja tidak kuat untuk membuat desakan itu kerana kerajaan yang mentadbir negara bukan dipelopori oleh parti itu sahaja.

Dalam Perikatan Nasional (PN) terdapat Bersatu, PAS dan parti-parti lain yang secara jelas tidak mahu PRU-15 diadakan dalam waktu terdekat kerana memikirkan kepentingan rakyat yang akan susah dengan tindakan tersebut.

Mereka yang terdiri daripada 12 menteri Bersatu dan Pas telah pun mengutus surat kepada Seri Paduka Baginda bagi menunjukkan kabinet tidak sebulat suara mahukan PRU-15 diadakan pada tahun ini juga. Selain itu, Pakatan Harapan juga senada membantah desakan Zahid dan pemimpin UMNO lain kerana PRU-15 dalam situasi sekarang mendatangkan lebih banyak mudarat kepada negara.

Tambahan pula, Belanjawan 2023 yang dibentangkan pada Jumaat lalu perlu diluluskan oleh Parlimen bagi memastikan matlamat untuk mengukuhkan ekonomi dapat berfungsi seperti diharapkan.

Adalah tidak bertanggungjawab apabila bajet yang dibentangkan menjadi sia-sia kerana perlu dibentangkan semula kerana Parlimen terpaksa dibubarkan sebelum bajet tersebut sempat diluluskan.

PRU-15 awal juga akan menyebabkan negara kita dilabelkan negara cacamarba kerana sanggup mengetepikan risiko banjir dan pertumbuhan ekonomi semata-mata kerana mahu memenuhi kepentingan peribadi pemimpin UMNO.

Tinjauan umum netizen juga menunjukkan yang PRU-15 adalah bukan keutamaan ketika ini kerana rakyat sedang bergelut untuk meneruskan kehidupan mereka dalam keadaan ekonomi yang sedang mencabar.

Berdasarkan banyak petunjuk yang ada, bantahan demi bantahan, maka jelaslah bahawa desakan Zahid tidak akan berjaya dan UMNO akan menerima hukuman di peti undi disebabkan kerakusan mereka.

Mohd Azam Mohd Atan
Penganalisis politik dan ekonomi

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Konvensyen kerajaan campuran hanya menguntungkan DAP dan PKR, kata bekas KB UMNO

PKR dan DAP yang paling mendapat untung politik selepas Konvensyen Nasional Kerajaan Perpaduan yang diadakan di Dewan Merdeka baru-baru ini.

Perhimpunan tersebut menyaksikan buat kali pertama ahli PKR dan DAP menjejak kaki ke dewan yang sebelum ini menghimpunkan ahli-ahli UMNO tetapi kini digunakan untuk program kerajaan campuran Pakatan Harapan (PH).

Bekas Ketua UMNO Bahagian (KB) Alor Setar, Datuk Mohd. Yusof Ismail berkata, keadaan itu disebabkan oleh dasar perjuangan setiap 19 parti yang terlibat dalam konvensyen tersebut tidak sama.

Contohnya kata beliau, UMNO membawa dasar mempertahankan dan memperjuangkan hak keistimewaan orang Melayu dan Islam mengikut Perlembagaan perkara 153 manakala DAP membawa dasar kesamarataan kaum dan agama atau Malaysian Malaysia yang bercanggah dengan dasar UMNO.

“Dasar Malaysian Malaysia inilah yang menjadi penyebab konfrontasi dan penentangan UMNO selama ini terhadap dasar perjuangan DAP, bukannya penentangan terhadap kaum Cina seperti yang selalu digemburkan oleh DAP sebagai rasis.

“Selain itu kemarahan dan kebencian orang Melayu terhadap DAP selama ini disebabkan sikap cauvanis pemimpin DAP terhadap orang Melayu sehingga menimbulkan keretakan kaum pada 13 Mei 1969 dan sikap ini berterusan hingga kini,” katanya dalam satu kenyataan, hari ini.

Beliau lalu mempersoalkan, siapakah yang akan mengorbankan dasar parti jika masing-masing bertekad untuk bersama dalam sebuah perpaduan Nasional.

“Jika semua parti bersetuju untuk merombak dasar masing-masing, apakah UMNO sanggup menggadaikan dasar mempertahan hak istimewa orang Melayu dan adakah UMNO sanggup menerima dasar kesamarataan parti DAP dan PKR?

“Perlu diingatkan dalam 19 parti yang bergabung PKR dan DAP mempunyai jumlah kerusi Parlimen paling banyak. Inilah antara perkara pokok yang sepatutnya dibincangkan dalam konvensyen itu dan bukan hanya membincangkan bagaimana untuk mengekalkan kerajaan Perpaduan yang dilihat sudah mula menguntungkan dasar perjuangan DAP serta PKR,” katanya.

Tambahnya, sehari selepas konvensyen tersebut terdapat laporan menyatakan Kementerian Dalam Negeri serta kerajaan Malaysia telah menarik balik rayuan terhadap keputusan Mahkamah Tinggi yang memutuskan penganut Kristian boleh menggunakan Kalimah Allah dan tiga perkataan Arab dalam penerbitan bahan agama mereka.

“Selama ini UMNO dan orang Melayu Islam menentang keras penggunaan kalimah Allah dalam penerbitan Kristian namun sekarang ia dibenarkan oleh kerajaan Perpaduan.

“Dimanakah suara penentangan pemimpin UMNO kini? Apakah ini semua satu suasana baru bagi Malaysia dan rakyatnya?” soalnya.

Katanya, suara penentangan dari UMNO yang membawa suara orang Melayu Islam seolah-olah sudah dibisukan.

“Jadi, siapa yang untung,” soalnya lagi.


Bajet 2023: Golongan B40 terus dibantu, kata Menteri Kewangan

Bantuan berterusan kepada golongan B40 adalah antara agenda yang diberi keutamaan dalam pembentangan Bajet 2023 di Dewan Rakyat pada 7 Oktober depan, kata Menteri Kewangan, Tengku Datuk Seri Zafrul Tengku Abdul Aziz.

Menurutnya bantuan jangka pendek, sederhana dan panjang itu bagi membolehkan golongan berkenaan berdepan cabaran getir ekonomi tahun depan.

Bagaimanapun, beliau tidak menyatakan bentuk bantuan itu atau sama ada Bantuan Keluarga Malaysia (BKM) serta lain-lain yang diberikan sebelum ini, akan diteruskan atau tidak.

Beliau berkata dalam Bajet 2023 nanti, kerajaan akan memfokuskan kepada kepentingan rakyat, perniagaan, ekonomi dan penyampaian perkhidmatan.

“Kerajaan juga akan memberikan tumpuan keperluan dan bantuan berterusan kepada kumpulan B40 yang dijangka turut berdepan cabaran getir ekonomi pada tahun depan.

“Keperluan golongan B40 akan diteruskan terutama dalam menghadapi isu kos sara hidup tinggi akibat kadar inflasi, gangguan bekalan atau rantaian makanan dan geopolitik.

“Kita akan terus memberi fokus menyalurkan bantuan kepada golongan ini bagi jangka pendek, sederhana dan panjang,” katanya pada sidang media selepas merasmikan Karnival Gegar Kerjaya di Stadium Utama Kuala Selangor, hari ini.

Tengku Zafrul berkata 2023 adalah tahun penting untuk Malaysia perlu lebih bersedia melakukan perubahan ke arah lebih baik.

“Umum mengetahui kadar inflasi kita juga masih rendah berbanding negara lain biarpun ada sedikit peningkatan. Unjuran kita pada tahun depan turut bergantung kepada keadaan ekonomi global kelak,” katanya menurut BH.

Beliau berkata, kadar pengangguran negara juga menurun kepada 3.7 peratus setakat ini berbanding 5.3 peratus ketika pandemik Covid-19 pada Mei 2020.

“Ia menunjukkan perkembangan baik selaras keadaan ekonomi yang semakin positif. Selain itu, Keluaran Dalam Negara Kasar (KDNK) suku kedua tahun ini mencatatkan 8.3 peratus dan pertumbuhannya diyakini turut kukuh pada suku ketiga nanti,” katanya.


Najib ke Singapura selepas Zahid pulang dari Jerman, tumpu kempen PRN

Rancangan Datuk Seri Najib Razak untuk ke Singapura terpaksa ditangguhkan bagi memberi laluan kepada Presiden UMNO, Datuk Seri Ahmad Zahid Hamidi terlebih dahulu ke Jerman untuk mendapatkan rawatan sakit belakangnya.

Hanya selepas Zahid pulang dari Jerman baharu bekas Perdana Menteri itu akan ke Singapura kerana diminta untuk membantu jentera parti dalam menghadapi Pilihan Raya Negeri (PRN) Melaka pada 20 November ini.

Susulan itu, Najib memohon untuk meminda tarikh bagi pelepasan dan pemulangan pasportnya kepada mahkamah daripada 20 Oktober hingga 22 November kepada 25 Oktober hingga 6 Disember ini.

Pada prosiding hari ini, peguam Tan Sri Muhammad Shafee Abdullah memaklumkan kepada mahkamah mengenai permohonan anak guamnya untuk meminda tarikh berkenaan yang difailkan semalam.

Sementara itu, Timbalan Pendakwa Raya, Mohd Ashrof Adrin Kamarul berkata, beliau perlu mendapatkan arahan lanjut daripada Pejabat Peguam Negara berhubung permohonan itu.

Dalam afidavit sokongan yang difailkan bersama-sama notis usul terpinda, Najib berkata, beliau diamanahkan dengan tanggungjawab untuk memastikan parti bertindak dengan teratur dan sewajarnya ketika ketiadaan Zahid.

Hakim Mahkamah Tinggi Mohamed Zaini Mazlan kemudian menangguhkan kepada 26 Oktober ini untuk mendengar permohonan Najib.

Najib, 68, dibicarakan di hadapan Mohamed Zaini atas dakwaan menggunakan kedudukannya untuk mengarahkan pindaan pada laporan audit akhir 1Malaysia Development Berhad (1MDB) sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Isnin lalu, Mahkamah Rayuan membenarkan permohonan Najib untuk mendapatkan pasport antarabangsanya buat sementara bermula 20 Oktober hingga 22 November ini.

Ia bagi membolehkan Najib itu melawat anak perempuannya Nooryana Najwa yang kini berada di Singapura dan bakal melahirkan anak kedua bulan hadapan.

Terdahulu, Mahkamah Tinggi Kuala Lumpur juga membenarkan permohonan isterinya, Datin Seri Rosmah Mansor untuk pasportnya dikembalikan sementara bagi tujuan sama dan perlu dipulangkan pada 21 November ini.


Saya sudah jangka ada niat jahat, kata Muhyiddin isu gambar serah RM5

Pengerusi Perikatan Nasional (PN) Tan Sri Muhyiddin Yassin sudah menjangka akan ada pihak yang berniat jahat mendakwa beliau memberi rasuah kepada pengundi di Melaka susulan tular gambar beliau menyerahkan baki wang kepada seorang pembeli di Gerai Prihatin Rakyat, semalam.

Menurut Presiden Bersatu itu beliau tidak sebodoh itu untuk memberi rasuah kepada pengundi di Melaka ketika demam Pilihan Raya Negeri (PRN) semakin terasa.

Menjelas keadaan sebenar Muhyiddin berkata beliau sedang memulangkan baki wang kepada seorang lelaki yang membeli barang ketika Program Gerai Prihatin Rakyat yang disediakan PN di kawasan itu.

Menceritakan lebih lanjut beliau berkata:

“Saya duduk dengan Mohd Rafiq (Datuk Mohd Rafiq Naizamohideen). Mereka ini nak (beli barang). Dia bagi RM20, satu barang tu RM15, jadi saya serah (baki) kepada dia.

“Saya dah agak, mesti ada orang niat jahat kata tengok Tan Sri Muhyiddin bagi rasuah. Tak ada, itu niat baik, itu duit baki. Kalau mereka nak beli tiga barang RM45, pulang balik RM5.

“Takkan saya sebodoh itu.”

Beliau berkata demikian ketika mengulas fitnah dilemparkan pihak tertentu, terutama tentera siber UMNO yang mengatakan bekas Perdana Menteri itu memberi rasuah kepada pengundi Melaka, susulan tular gambar yang menunjukkan beliau menghulurkan RM5 kepada individu berkenaan.

Antara tentera siber UMNO yang membuat fitnah Muhyiddin memberi wang kepada orang ramai di Melaka ialah Rafi Awg Kechik dan Akmar Hisham Mokhles. Kedua-duanya memuat naik fitnah itu di laman Facebook masing-masing sebagaimana gambar di atas. Berita berkaitan

Mengenai Gerai Prihatin Rakyat yang didakwa sebagai medium kempen PN pada PRN Melaka, Muhyiddin menjelaskan inisiatif itu sudah digerakkan sejak enam bulan lalu bagi membantu rakyat yang terkesan akibat pandemik Covid-19.

“Sewajarnya mungkin sebab mereka iri hati, kalau ada pun mereka iri hati dengan Datuk Mohd Rafiq yang mulakan, bukan baharu, dah enam bulan berlangsung dan masih berterusan.

“Ini perkara amat saya hargai kerana mereka teruskan usaha pihak kerajaan beri bantuan kepada ramai orang Melaka memerlukan bantuan barangan lebih berpatutan harga sederhana diberikan kemudahan.

“Jadi saya fikir tidak ada salah. Yang penting mereka hargai usaha sebegini untuk menolong rakyat. Apa kerajaan buat, parti kita buat, itu langkah sewajarnya langkah harus dihargai semua pihak,” katanya.

PRN Melaka akan diadakan 20 November ini setelah Yang di-Pertua Negeri Tun Mohd Ali Rustam membubarkan Dewan Undangan Negeri (DUN) pada 4 Oktober lalu.

Pembubaran itu dilakukan setelah empat Ahli Dewan Undangan Negeri (ADUN), termasuk dua daripada UMNO, menarik sokongan terhadap Ketua Menteri Datuk Seri Sulaiman Md Ali.

Sebelum ini, empat ADUN, Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas), menarik sokongan terhadap Sulaiman dan kerajaan UMNO.

Suruhanjaya Pilihan Raya (SPR) menetapkan 8 November ini sebagai hari penamaan calon diikuti pengundian awal pada 16 November dan pengundian biasa 20 November depan.


Nama Malaysia terjejas angkara sesetengah pemimpin UMNO

Kesilapan dilakukan sesetengah pemimpin UMNO dan Barisan Nasional (BN) sejak beberapa tahun kebelakangan menyebabkan kedudukan Malaysia pada mata dunia terjejas, kata Pengerusi Perikatan Nasional (PN) Tan Sri Muhyiddin Yassin.

Menurutnya Malaysia sebelum ini terkenal di seluruh dunia bukan hanya kerana pembangunan fizikalnya sahaja, tetapi juga dari aspek pembangunan manusia, sosial dan ekonomi.

“Bagaimanapun sejak beberapa tahun kebelakangan ini kesilapan beberapa pemimpin dari parti UMNO dan Barisan Nasional (BN) telah menyebabkan kedudukan Malaysia merosot sehingga menjejaskan imej baik selama ini.

“Lebih mendukacitakan, negara juga semakin rosak sehingga ke tahap memalukan kerana perbuatan tidak amanah, rasuah, tidak bertanggungjawab segelintir pemimpin.

“Tindak-tanduk mereka juga menyebabkan kesusahan kepada kehidupan rakyat,” katanya dalam satu kenyataan, malam ini.

Muhyiddin yang juga Ahli Parlimen Pagoh berkata disebabkan itu keberadaan Bersatu dalam kancah politik negara adalah dengan satu matlamat besar iaitu meletakkan negara ke satu tahap yang lebih mulia dan lebih dihormati.

Presiden Bersatu itu berkata penubuhan Bersatu juga bertujuan mengembalikan semula kedudukan negara ke tahap yang lebih baik dan rakyat dapat menikmati kekayaan ekonomi negara dengan saksama.

“Saya percaya Bersatu dan Perikatan Nasional dapat menawarkan sesuatu yang lebih baik kepada rakyat dan negara ini sebagaimana dibuktikan ketika menjadi kerajaan sebelum ini.

“Justeru, adalah menjadi tanggungjawab kita semua untuk menerangkan kepada seluruh rakyat tentang keperluan memilih Bersatu dan Perikatan Nasional dalam pilihan raya akan datang bagi mengelakkan musibah yang lebih dasyat berlaku ke atas negara ini,” katanya.

Muhyiddin mengajak rakyat berfikir dan membayangkan sekiranya UMNO dan BN berkuasa semula, dengan segala perangai lama iaitu rasuah, kleptokrasi, salah guna kuasa, dan penyelewengan akan berulang.

Sehubungan itu, beliau menyeru seluruh ahli parti agar lebih agresif dalam gerak kerja parti terutama dalam menambah bilangan ahli seramai mungkin selain mempersiapkan diri dan jentera bagi menghadapi Pilihan Raya Umum Ke-15 yang dijangka tidak lama lagi.


ASNB umum agihan pendapatan lima sen seunit ASB

Amanah Saham Nasional Bhd (ASNB) mengumumkan jumlah pengagihan pendapatan sebanyak lima sen seunit untuk dana utamanya, Amanah Saham Bumiputera (ASB) bagi tahun kewangan berakhir 31 Disember 2021.

Pembayaran melibatkan RM8.9 bilion itu merangkumi pengagihan pendapatan 4.25 sen seunit dan bonus 0.75 sen seunit yang memanfaatkan 10.4 juta pemegang unit, sekali gus menjadikan jumlah pengagihan pendapatan terkumpul dan bonus ASB berjumlah RM168.5 bilion sejak ia diperkenalkan pada 1990.

Pengerusi Kumpulan Permodalan Nasional Bhd (PNB), Tun Arifin Zakaria berkata prestasi ASB kekal kompetitif berbanding instrumen pelaburan berisiko rendah yang lain, dan usaha berterusan dalam strategi kepelbagaian dan pengukuhan portfolio telah membuahkan hasil positif.

“Prestasi pelaburan ekuiti global yang lebih kukuh telah berjaya mengurangkan kesan pasaran domestik yang mencabar. Ini menunjukkan betapa pentingnya strategi kepelbagaian dalam mengurus risiko portfolio untuk menjana pulangan yang mampan,” katanya semasa majlis pengumuman dividen ASB yang diadakan secara maya hari ini.

Memetik Bernama, Arifin berkata ASB mencatatkan prestasi positif di sebalik keadaan pasaran kewangan yang tidak menentu, serta kemunculan varian baharu Covid-19 dan peningkatan kes baharu sepanjang tahun yang memperlahankan pemulihan ekonomi global.

FBM KLCI merosot 7.80 peratus setakat 22 Disember 2021, manakala indeks utama global menunjukkan prestasi lebih baik dengan S&P 500 dan FTSE 100 masing-masing mencatatkan pulangan sebanyak 26.3 peratus dan 11.2 peratus.

“Pengagihan pendapatan ASB pada tahun ini kekal kompetitif hasil usaha dan dedikasi pasukan pelaburan kami. Kadar pengagihan pendapatan sebanyak lima sen seunit ini adalah 315 mata asas lebih tinggi berbanding Deposit Tetap 12-bulan yang kadar semasanya ialah 1.85 peratus,” kata Arifin.

Beliau berkata jumlah akaun ASB bertambah sebanyak hampir 200,000 kepada 10.4 juta, manakala unit dalam edaran meningkat sebanyak 7.4 bilion atau 4.3 peratus kepada 181.2 bilion unit.

Sementara itu, Presiden dan Ketua Eksekutif Kumpulan PNB, Ahmad Zulqarnain Onn berkata, PNB berbesar hati dengan bilangan rakyat Malaysia yang melabur dengan PNB dan jumlah pelaburan yang terus meningkat meskipun dalam persekitaran yang mencabar.

“PNB telah menunjukkan daya tahan dalam mengharungi ketidaktentuan pada tahun ini dengan mencatatkan prestasi kewangan yang membanggakan. Untuk 11 bulan pertama tahun ini, jumlah Aset di Bawah Pengurusan (AUM) PNB telah meningkat 4.9 peratus kepada RM338.4 bilion, mencerminkan kepercayaan berterusan oleh pemegang unit,” katanya.

Dalam usaha memperkukuh strategi Fokus 4 pada tahun ini, beliau berkata PNB telah mencapai kemajuan ketara dalam tiga bidang tumpuan iaitu mencipta nilai dalam prestasi portfolio domestiknya, meneruskan usaha kepelbagaian di pasaran global menerusi kelas aset yang berbeza dan mempercepatkan peningkatan perkhidmatan melalui pendigitalan.

Urus niaga ASB ditangguhkan bermula hari ini sehingga 2 Januari 2022 untuk urusan pengagihan dividen dan akan disambung semula pada 3 Januari 2022.


Annuar sanggah Zahid, UMNO tak boleh bergerak solo hadapi PRU-15

Bekas Setiausaha Agung Barisan Nasional (BN) Tan Sri Annuar Musa membayangkan UMNO tidak boleh bergerak solo menghadapi Pilihan Raya Umum Ke-15 (PRU-15) akan datang, sebaliknya perlu bekerjasama dengan parti Melayu lain.

Kenyataan beliau hari ini sekali gus dilihat menyanggah keputusan Presiden UMNO Datuk Seri Ahmad Zahid Hamidi yang mendakwa parti itu telah membuat keputusan untuk bergerak solo, dan menolak pelawaan PAS untuk bekerjasama.

Veteran politik yang menjadi Ahli Parlimen sejak 1995 yang juga Ketua Bahagian UMNO Ketereh itu berkata pendirian PAS yang meletakkan penyatuan ummah dan Melayu harus di lihat secara positif dan terbuka.

“Strategi PRU 15 perlu digarap rapi dan bukan atas dasar emosi, atau kepentingan diri.

“Perpaduan Melayu menjadi teras kekuatan umno selama ini. Sejak penubuhannya 1946, UMNO adalah tonggak perpaduan orang Melayu yang paling utama.

“UMNO tidak harus terjun ke PRU tanpa menyempurnakan penyatuan Melayu, apa lagi cuba bergerak solo dalam situasi politik yang sudah banyak berubah,” katanya sambil menjelaskan UMNO perlu memimpin perpaduan dan penyatuan.

Jumaat lalu (2 September 2022), Presiden UMNO Datuk Seri Ahmad Zahid Hamidi secara terbuka sekali lagi menolak kerjasama yang ditawarkan PAS bagi menghadapi pembangkang pada PRU-15 akan datang.

Zahid menuduh PAS sendiri sentiasa bermain selamat dan mandi dalam beberapa kolam menyebabkan UMNO membuat keputusan untuk bergerak solo pada PRU-15.

Kelmarin pula, Timbalan Presiden UMNO Datuk Seri Mohamad Hasan berkata tiada sebarang rundingan oleh mana-mana pemimpin UMNO dengan PAS ketika ini seperti didakwa Presiden PAS Tan Sri Abdul Hadi Awang.

Beliau berkata UMNO dan Barisan Nasional (BN) setakat ini telah membuat keputusan untuk bertanding secara solo.

Mengulas lanjut, Annuar yang juga Menteri Komunikasi dan Multimedia berkata peranan sebagai pemimpin akan hilang daripada UMNO jika cuba menyendiri dan tidak mengutamakan peranan asas penubuhannya, iaitu sebagai Pertubuhan Kebangsaan Melayu Bersatu.

Menurutnya beliau mengikuti rapat muktamar tahunan PAS yang berakhir semalam dan resolusi yang diputuskan.

“PAS telah mengambil satu langkah strategik bila mengisytiharkan dasar meneruskan kerjasama dengan UMNO dan Barisan Nasional (BN),” katanya lagi.

Ahli Parlimen Ketereh itu juga mengingatkan bahawa menyegerakan PRU bagi memenuhi tujuan lain, tetapi jika membawa padah, adalah satu tindakan “kamikaze” politik buat UMNO, dan perlu dielakkan.

“Kita harus membuat kajian terperinci dan objektif. Data dan hasil penyelidikan yang rapi diperlukan. Kesilapan lampau jangan berulang.

“Politik negara hanya stabil jika teras dan tiang seri politik kukuh. Teras itu berpaksikan politik orang Melayu yang mantap. Strategi musuh adalah untuk melihat politik Melayu lemah. Ia lemah bila orang Melayu berpecah.

“Perpaduan Melayu menjadi teras kekuatan UMNO selama ini. Sejak penubuhannya 1946, UMNO adalah tonggak perpaduan orang Melayu yang paling utama,” tegasnya.


Shafee fail rayuan Mahkamah Tinggi tolak Laidlaw wakili Najib: Laporan

Peguam Tan Sri Muhammad Shafee Abdullah memfailkan rayuan terhadap keputusan Mahkamah Tinggi yang menolak permohonan Peguam Diraja Britain (QC) Jonathan James Laidlaw untuk dibenarkan menjalani latihan di Malaysia dengan tujuan akhir mewakili Datuk Seri Najib Razak.

Firma guaman Shafee – Shafee & Co – memfailkan rayuan itu di Mahkamah Persekutuan pada Isnin, 22 Ogos, menurut notis rayuan dilaporkan Malay Mail setelah melihatnya.

Sehubungan itu, Laidlaw yang berpangkalan di United Kingdom menyatakan dia ingin merayu terhadap keputusan hakim Mahkamah Tinggi Datuk Ahmad Kamal Md Shahid pada 21 Julai mengikut Seksyen 19 Akta Profesion Undang-undang.

Pengerusi Jawatankuasa Peguam Kuala Lumpur Vivek Sukumaran mengesahkan perkara itu ketika dihubungi Malay Mail.

“Salinan termeterai notis rayuan telah diserahkan pada 23 Ogos kepada Majlis Peguam, Jawatankuasa Peguam KL, Jabatan Peguam Negara serta pendaftar Mahkamah Tinggi yang menangani perkara itu,” katanya.

Vivek berkata Jawatankuasa Peguam KL berhasrat untuk meneliti isu-isu berkaitan rayuan tersebut dengan mengambil kira keadaan terkini iaitu keputusan Mahkamah Persekutuan yang mengekalkan sabitan dan hukuman terhadap Najib dalam kes SRC International Sdn Bhd (SRC).

Apabila ditanya, beliau turut mengesahkan firma Shafee adalah peguam cara dalam rekod rayuan itu.

Portal itu melaporkan mereka juga memperoleh pengesahan berasingan daripada peguam Rahmat Hazlan yang mewakili Laidlaw berhubung notis rayuan itu yang difailkan pada 22 Ogos – sehari sebelum Najib dihantar ke penjara.

Seorang wakil dari Jabatan Peguam Negara juga kemudian mengesahkan bahawa notis rayuan telah disampaikan kepada mereka melalui e-mel, menurut Malay Mail.

Pada 31 Mei, Laidlaw memfailkan permohonan di Mahkamah Tinggi di Kuala Lumpur untuk diterima di bawah Seksyen 18(1) Akta Profesion Undang-undang bagi menjalankan amalan di Malaysia kerana Najib mahu mengupahnya untuk rayuan akhir kes SRC di Mahkamah Persekutuan, dengan mendakwa dia “memiliki kelayakan khas, pengalaman dan kepakaran yang tidak ada” dalam kalangan peguam di Malaysia.

Dalam notis usul pemula, Laidlaw memohon diterima bekerja sebagai peguam bela dan peguam cara untuk hadir sebagai peguam utama Najib dalam kes SRC dan perkara lain yang mungkin termasuk pendengaran perbicaraan dan rayuan yang sedang berjalan.

Di bawah Seksyen 18(1), Mahkamah Tinggi boleh menerima seseorang – yang layak diterima masuk sebagai peguam di Malaysia jika dia warganegara Malaysia atau pemastautin tetap – untuk menjalankan amalan sebagai peguam di sini, bagi tujuan apa-apa satu kes dan jika syarat tertentu dipenuhi.

Bagaimanapun, Seksyen 18(3) mewajibkan mahkamah mengambil kira pandangan “Peguam Negara, Setiausaha Majlis Peguam dan Jawatankuasa Peguam Negeri di negeri di mana kausa atau perkara itu hendak didengar. dan pihak yang satu lagi kepada sebab atau perkara itu.”

Semalam, Mahkamah Persekutuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib bagi kesalahan menyeleweng RM42 juta dana SRC International.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.


Tiga hakim Mahkamah Tinggi benar Najib pinda tarikh serah pasport

Tiga hakim Mahkamah Tinggi Kuala Lumpur hari ini membenarkan permohonan Datuk Seri Najib Razak meminda tarikh pelepasan dan pemulangan pasportnya buat sementara bagi membolehkannya melawat anaknya, Nooryana Najwa yang bakal melahirkan anak kedua di Singapura bulan depan.

Hakim Mohamed Zaini Mazlan, Datuk Collin Lawrence Sequerah dan Datuk Muhammad Jamil Hussin membenarkan permohonannya yang diwakili peguam Tan Sri Muhammad Shafee Abdullah, meminda tarikh kepada 25 Oktober hingga 6 Disember ini.

Sebelum ini, Mahkamah Rayuan membenarkan bekas Perdana Menteri itu mendapatkan pasportnya daripada 20 Oktober lalu dan dipulangkan semula pada 22 November ini.

Bagaimanapun, Najib memohon meminda tarikh berkenaan kerana beliau terpaksa menangguhkan perjalanan ke Singapura bagi membantu jentera UMNO menghadapi Pilihan Raya Negeri (PRN) Melaka yang dijadualkan berlangsung 20 November ini.

Ini kerana Presiden UMNO, Datuk Seri Ahmad Zahid Hamidi pada ketika itu akan berangkat ke Jerman bagi mendapatkan rawatan sakit belakangnya.

Menurut Najib, beliau diamanahkan dengan tanggungjawab untuk memastikan parti bertindak dengan teratur dan sewajarnya ketika ketiadaan Ahmad Zahid.

Permohonan Najib meminda tarikh penyerahan pasport dibuat kepada tiga hakim berkenaan yang mengendalikan tiga pertuduhan jenayah berasingan yang dihadapinya sebelum ini.

Di hadapan Hakim Mohamed Zaini, Najib menghadapi pertuduhan terlibat dalam kes pindaan Laporan Akhir Pengauditan 1Malaysia Development Berhad (1MDB) bersama-sama bekas Ketua Pegawai Eksekutif 1MDB, Arul Kanda Kandasamy.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Perbicaraan kes itu bersambung pada 29 Oktober hingga 30 November ini namun akan dijadual semula kerana Najib berada di Singapura.

Sementara itu, Najib juga menghadapi empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama, dihadapan Hakim Sequerah.

Di hadapan Hakim Muhammad Jamil, Najib menghadapi enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC), bersama bekas Ketua Setiausaha Perbendaharaan Tan Sri Mohd Irwan Serigar Abdullah.

Mereka dituduh melakukan kesemua kesalahan itu di Kompleks Kementerian Kewangan Malaysia di Putrajaya antara 21 Disember 2016 dan 18 Disember 2017, mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


Beritahu rakyat, jangan sembunyi hasil siasatan skandal LCS, kata C4

Rakyat perlu dimaklumkan dari semasa ke semasa mengenai penemuan penyiasatan dalam skandal kontroversi kapal tempur pesisir pantai (LCS) Tentera Laut Diraja Malaysia (TLDM), kata Pusat Membanteras Rasuah dan Kronisme (C4).

Pengarah Eksekutifnya Cynthia Gabriel berkata Suruhanjaya Pencegahan Rasuah Malaysia (SPRM) masih membisu berhubung perkara itu dan rakyat perlu diberi maklumat terkini mengenai siasatan itu.

“Pada masa sama, SPRM mesti menjelaskan sama ada siasatan telah dibuka atau tidak terhadap mana-mana tokoh penting yang terlibat seperti Datuk Seri Najib Razak dan Presiden UMNO Datuk Seri Ahmad Zahid Hamidi,” katanya pada sidang media di pejabat C4 di Petaling Jaya hari ini (Rabu, 21 September 2022).

Gabriel juga menggesa penyiasatan terhadap ‘tangan-tangan tersembunyi’ yang terlibat dalam skandal LCS itu dibuat dengan kadar segera, sambil menyatakan isu itu menunjukkan bukan seorang individu yang terlibat.

“Buat masa ini, hanya bekas Panglima Tentera Laut Tan Sri Ahmad Ramli Mohd Nor telah didakwa dan ini amat mengecewakan memandangkan bukti menunjukkan dia tidak boleh bertindak sendirian malah bukan tokoh utama mendalangi skandal itu,” katanya.

Beliau juga mempersoalkan sikap SPRM yang berdiam diri mengenai skandal kapal selam Scorpene walaupun pihak berkuasa Perancis sudah menjalankan siasatan dan pendakwaan mereka.

“Berikutan jejak langkah mahkamah Perancis, SPRM mesti menyiasat tokoh penting yang terlibat di sini (Malaysia), yang juga termasuk beberapa daripada mereka yang terlibat dalam LCS,” katanya.

Sebagai langkah sementara, Gabriel berkata Parlimen harus menubuhkan Jawatankuasa Khas Perolehan Pertahanan yang menyediakan penelitian terhadap urus niaga perolehan berbilion-bilion ringgit.

“Tuntutan utama kami (ialah) supaya Parlimen merangka Rang Undang-undang Perolehan khusus untuk dibahaskan, dengan akta yang sepadan diluluskan sebagai perkara yang mendesak,” katanya.

Mengenai peranan kerajaan, Gabriel berkata pemimpin Malaysia mesti mempunyai keinginan untuk bekerjasama dengan kerajaan negara lain bagi membuka siasatan terhadap mereka yang terlibat.

“Sifat transnasional kes rasuah yang besar tidak boleh diabaikan lagi,” katanya.

Pada 4 Ogos lalu, Jawatankuasa Kira-Kira Wang Negara (PAC) mendedahkan bahawa hampir RM1.4 bilion peruntukan kerajaan yang disediakan untuk projek LCS bernilai RM9 bilion, telah dialihkan untuk kegunaan lain.

Bagaimanapun, sehingga kini tidak ada sebuah pun LCS yang diserahkan kepada kerajaan walaupun kira-kira RM6 bilion telah dibayar kepada kontraktor pembinaan.

Laporan yang didedahkan oleh Jawatankuasa Siasatan Khas mengenai Tadbir Urus Awam, Perolehan dan Kewangan juga mendedahkan bahawa Zahid dan Najib terlibat dalam projek LCS masing-masing seawal 2010 dan 2008, ketika Barisan Nasional (BN) dan UMNO berkuasa.


Bajet 2023 perlu peruntukan lebih besar untuk rangsang ekonomi: MB Johor

Kerajaan Persekutuan diminta mempertimbangkan peruntukan Belanjawan 2023 yang lebih besar supaya dapat merangsangkan lebih banyak aktiviti ekonomi sekali gus membantu rakyat.

Gesaan tersebut disuarakan susulan pengumuman baru-baru ini oleh Perdana Menteri Datuk Seri Anwar Ibrahim yang mengesahkan pemotongan peruntukan pembangunan kepada ahli-ahli Parlimen.

Menteri Besar Johor Datuk Onn Hafiz Ghazi berkata ini kerana 2023 adalah tahun yang paling mencabar bukan sahaja kepada ekonomi dan rakyat negara ini malah juga seluruh dunia.

“Pada masa sama, saya nak syorkan tahun ini bukan tahun mengejar sebuah belanjawan yang positif. Saya minta maaf. Tahun in tahun mencabar. Kesusutan, kemelesetan di seluruh dunia, peperangan Ukraine dan Rusia.

“Ada implikasi ekonomi kepada negara. Harga barang tengah naik. Syor saya, langkah untuk mendapat sebuah belanjawan yang positif tahun ini kita (perlu) tunggu sikit (masa). Tahun depan mungkin tempoh yang lebih baik,” katanya ketika berucap pada majlis dialog Belanjawan 2023 peringkat Johor di Kota Iskandar, di sini, pada Isnin.

Turut hadir, Timbalan Menteri Kewangan I Datuk Seri Ahmad Maslan dan Setiausaha Kerajaan Johor Tan Sri Dr Azmi Rohani.

Semasa sidang media, Onn Hafiz berkata pihaknya berpandangan sekiranya Belanjawan 2023 dikecilkan berbanding belanjawan yang pernah dibentangkan sebelum ini, ia akan turut memberi kesan di peringkat bawah khususnya bagi Johor.

“Kami risau sekiranya belanjawan dipotong dan menjadi kurang berbanding sebelumnya. Jika itu berlaku, akan ada kesan domino kepada pembangunan, ini kerana ada banyak perkara yang diminta Johor.

“Hampir 11 perkara yang diminta, jadi kita berharap permohonan tersebut boleh dipertimbangkan demi pembangunan dan kesejahteraan rakyat negeri ini,” katanya.

Johor memohon beberapa projek utama menerusi Belanjawan 2023 termasuk penambahan enam lorong daripada empat lorong bagi laluan Yong Peng-Skudai di Lebuhraya Utara-Selatan, pembinaan Hospital Sultanah Aminah 2, projek tebatan banjir dan menaik taraf sekolah di negeri ini.

Selain itu, kerajaan negeri juga memohon kerajaan Persekutuan mempertimbangkan usaha mengatasi kesesakan yang berlaku sempadan Johor-Singapura.


Bank milik Rusia diisytihar bankrap oleh Mahkamah Belanda

Mahkamah Belanda mengisytiharkan bankrap ke atas Amsterdam Trade Bank (ATB) yang dimiliki Rusia dan didaftarkan di negara itu atas dakwaan terbabit dalam sekatan berkaitan perang dengan Ukraine.

Mahkamah daerah Amsterdam membuat keputusan tersebut ke atas anak syarikat Alfa Bank Rusia dalam keputusan yang disahkan bank pusat Belanda.

Dalam satu kenyataan di laman webnya, bank pusat itu berkata pelanggan yang memegang deposit dengan ATB akan dilindungi sehingga maksimum EUR100,000 di bawah sistem jaminan deposit Belanda.

Bank pusat mentadbir skim itu bagi pihak kerajaan Belanda, sambil menambah ATB, yang diasaskan pada 1994, mempunyai kira-kira 23,000 pelanggan.

Bank yang diisytihar muflis itu baru-baru ini mengecam pencerobohan Rusia ke atas Ukraine sambil menekankan fokus perniagaannya ialah Perusahaan Kecil dan Sederhana (PKS) Eropah dengan dana daripada penyimpan di Belanda dan Jerman.

Dalam satu kenyataan ATB sebelum ini, mereka berkata sebagai bank Belanda (Eropah) yang dikawal selia, ia bertindak secara bebas daripada pemegang saham dan mematuhi semua sekatan terhadap Rusia.

Washington pada 6 April melancarkan sekatan keras ke atas bank Rusia termasuk Sberbank dan Alfa Bank, yang kedua merupakan pemberi pinjaman swasta utama Rusia, membekukan semua aset mereka yang dikaitkan dengan sistem kewangan Amerika Syarikat.

ATB juga terjejas ekoran sekatan United Kingdom, lapor agensi berita Belanda ANP.


Hantaran FB perkahwinan PH-BN, Saifuddin Nasution kini malu-malu pula

Selepas dikritik dan menerima kecaman banyak pihak berhubung satu hantaran Facebook, Datuk Seri Saifuddin Nasution Ismail mengaku tersilap dalam menyusun kata-kata pula hari ini.

Setiausaha Agung PKR itu kini malu-malu pula dengan hantaran menyentuh berhubung perkahwinan politik antara Pakatan Harapan (PH) dengan Barisan Nasional (BN) sehingga menyaksikan terbentuknya sebuah kerajaan campuran.

Jelasnya, susunan ayat dalam hantaran itu kurang tepat, menyebabkan timbulnya kekeliruan dalam mentafsir perspektif sebenar rundingan kerjasama yang berlaku di antara dua parti yang berseteru itu.

Ketika menjelaskan kekeliruan itu hari ini, Saifuddin berkata, rundingan pembentukan kerajaan antara kedua-dua gabungan berkenaan hanya berlaku selepas keputusan Pilihan Raya Umum Ke-15 (PRU-15) diperoleh.

Namun, katanya, hubungan peribadinya dengan pemimpin utama BN sudah lama berlaku, sekali gus memudahkan rundingan kerjasama diadakan di antara kedua-dua gabungan terbabit.

“Kerjasama perbincangan selepas PRU15 apabila keputusan menyaksikan tiada blok boleh membentuk kerajaan. Namun, hubungan peribadi dengan watak utama politik ‘non PH’ (bukan PH) sudah lama berjalan dan kekeliruan berlaku di situ.

“Sesetengah media memilih (melaporkan) rundingan berlaku sebelum (PRU15). Nanti saya akan perbaiki susunan ayat dalam hantaran di media sosial dan beri perspektif lebih tepat.

“Terima kasih kerana bertanyakan dan bantu saya memberikan perspektif lebih tepat mengenai hantaran berkenaan,” katanya dipetik laporan BH.

Dalam perkongsian menerusi Facebook pada 4 Disember lalu yang mengundang pelbagai persepsi terhadap PH dan BN, mengaku usaha membina kerjasama dengan pemimpin BN sudah lama direncanakan PH.

“Berbeza pandangan ramai, usaha ini bukannya bermula pada tarikh keputusan PRU-15 diketahui pada 19 November lalu.

“Kita sudah lama membaca perubahan lanskap politik negara yang tidak memungkinkan sebuah parti atau gabungan membentuk kerajaan sendiri. Semua parti atau gabungan adalah potensi rakan untuk diajak berunding.

“Saya bertuah kerana pandangan jauh Datuk Seri Anwar yang ikut mendokong pendekatan ini. Pendekatan politik inklusif. Meramaikan kawan dan mengurangkan musuh. Saya diberi peluang dan peranan seluas-luasnya untuk membina rangkaian politik rentas parti selama aktif dalam Keadilan,” kongsinya dalam hantaran Facebook itu.


Dana KWAN boleh digunakan untuk perbelanjaan vaksinasi COVID-19, kenapa pembangkang kecoh?

Baru baru ini beberapa “pakar ekonomi” dan pemimpin politik terutamanya dari pembangkang, kecoh apabila Kerajaan mewartakan Ordinan Darurat (Kumpulan Wang Amanah Negara) Pindaan 2021 (KWAN) yang membolehkan kerajaan menggunakan dana kumpulan wang itu untuk perolehan vaksin dan perbelanjaaan berkaitan program imunisasi kebangsaan.

Antara mereka yang bersuara adalah mantan Perdana Menteri, Dato’ Sri Najib Tun Razak, Mantan Penasihat Ekonomi Perdana Menteri, Dr Muhammad Khalid dan Pengarah Komunikasi AMANAH, Khalid Samad.

Mereka mengkritik bahawa ordinan ini tidak wajar kerana ini adalah dana untuk masa hadapan dan tidak boleh digunakan sekarang.

Apa sebenarnya KWAN ini? Mengikut Akta Kumpulan Wang Amanah Negara 1988, dana itu dibayar melalui Kumpulan Wang Disatukan dan PETRONAS.

Menurut seksyen 5 (c) akta itu, sumbangan boleh dibuat oleh mana-mana negeri di Malaysia yang mendapat royalti daripada petroleum dan sumber alam lain yang akan habis.

Sumbangan ke dalam KWAN juga boleh datang dari mana-mana orang atau pihak berkuasa yang perniagaannya merangkumi penyelidikan atau pengembangan sumber alam yang akan habis.

Ordinan Darurat yang diwarta baru baru ini menambah subseksyen baru ke dalam Seksyen 6 akta itu dengan membenarkan pemerolehan vaksin dan apa-apa perbelanjaan yang dilakukan berhubung dengan vaksin bagi suatu wabak apa-apa penyakit berjangkit sebagaimana yang dinyatakan di bawah Akta Pencegahan dan Pengawalan Penyakit Berjangkit 1988 (Akta 342).

Subseksyen tersebut hanya mengehadkan dana KWAN digunakan untuk program vaksinasi untuk menyelamatkan nyawa rakyat. Kenapa pembangkang dan penyokongnya beria-ia menentang ordinan ini yang jelas bertujuan untuk menyelamatkan nyawa rakyat?

Nampak sangat pembangkang hanya berminat untuk bermain politik dan tidak ikhlas dalam kesungguhan menyelamatkan rakyat. Bangkang, kritik, tak setuju, ugut….

Bila kerajaan bentangkan pakej rangsangan ekonomi dan belanjawan- sibuk kritik peruntukan kerajaan tak cukup, kerajaan perlu lebih berani berbelanja.

Bila kerajaan mahu mempermudahcara membuat perbelanjaan vaksinasi untuk selamatkan nyawa dan pulihkan ekonomi dengan cepat, suara suara ini mula merubah nada, dan mengalihkan tiang gol, berpaling mengkritik kerajaan berbelanja!

Kalau kerajaan tak berbelanja untuk membeli vaksin secepat dan sebanyak mungkin, bagaimana masa depan rakyat dan ekonomi? Kita berlumba dengan masa…

Pada hemat saya, kerajaan borong semua vaksin yang ada, cepatkan proses vaksinasi, dan selamatkan rakyat dan ekonomi Malaysia secepat mungkin.

FIkirkanlah… Jangan terpedaya dengan hujah yang opportunis dan sekadar mengkritik. Kerajaan terus jalan dan jayakan program vaksinasi secepat mungkin.

Dr Azmi M Khadir


Parti politik mengelirukan pengundi, hilang sudah moral dan nilai perjuangan

Semasa berkempen bercakap lain tetapi selepas menang lain pula dibuatnya, itu yang boleh diperkatakan terhadap sikap parti politik yang bertanding semasa Pilihan Raya Umum ke-15 (PRU-15) baru-baru ini.

Ketika kempen PRU-15, ahli-ahli politik berkempen bermati-matian dengan pelbagai janji dibuat, malah sehingga ada yang sanggup bersumpah dengan nama tuhan demi memastikan pengundi percaya kepada setiap kata-kata mereka.

Semasa berkempen, ia sememangnya menjadi lumrah bagi mana-mana parti dan calon untuk berjanji langit dan bintang kepada pengundi asalkan cita-cita untuk berkuasa menjadi kenyataan.

Namun, wajarkan sesebuah parti politik menukar prinsip dan menggadaikan ideologi kepartian mereka hanya demi kepentingan peribadi, bukankah parti politik perlu mempunyai jati diri dan asas perjuangan yang jelas untuk ahli-ahli mereka?

Jika ideologi dan asas perjuangan yang diletak sebagai batu asas untuk sesebuah parti itu pun dilanggar hanya kerana kepentingan seseorang individu, bagaimana pula ahli dan penyokong parti mahu menghormati pemimpin dalam parti tersebut?

Sebagai sesebuah organisasi, tidak sewajarnya pemimpin utama melanggar perjuangan parti kerana ia akan memberikan satu isyarat tidak baik dan tidak mustahil bakal hilang kepercayaan sepenuhnya selepas ini.

Yang pastinya, buat kali pertama dalam sejarah rakyat dapat melihat mereka ditipu hidup-hidup hanya kerana cita-cita seorang individu dan dibantu pula oleh rakan sekongkolnya.

Penipuan yang dilakukan oleh parti politik tersebut bukan sahaja menyebabkan rakyat sudah hilang rasa hormat kepada pemimpin mereka, malah ia juga menyebabkan rakyat terhakis kepercayaan terhadap sistem demokrasi negara.

Adakah corak sistem ini yang mahu dijadikan contoh kepada rakyat apabila pemimpin sendiri tidak menunjukkan contoh baik kepada rakyat?

Siapa lagi rakyat mahu percayai selepas ini, apabila lain yang dicakap semasa berkempen tetapi lain pula yang dibuat selepas itu.

Kerajaan baharu ini bukan sahaja perlu mengambil langkah pemulihan ekonomi dengan kadar segera, tetapi juga perlu mengambil langkah untuk memulihkan keyakinan rakyat terhadap sistem yang dirosakkan oleh orang politik.

Parti politik yang menipu kepada pengundinya tidak mustahil akan dihukum balik selepas ini kerana sudah tidak lagi boleh dipercayai, jangan lah anggap pengundi cepat melupakan apa yang berlaku.

Apa yang jadi hari ini akan menjadi kayu pengukur kepada pengundi dalam tempoh lima tahun lagi, kena tipu sekali jangan ingat pengundi boleh ditipu sekali lagi.

Menang sekarang tidak bermakna akan menang lagi pada masa depan, rakyat sekarang sudah celik dan bijak untuk menilai mana satu pemimpin jujur dan tidak jujur dalam kata-kata.

Menggunakan retori kononnya untuk melihat negara stabil adalah tidak masuk akal apabila parti politik yang dipilih untuk bergabung tersebut juga sebelum ini menjadi punca ketakstabilan.

Kepada rakyat, nilai dan adili parti politik yang akan memperjuangkan hak anda dengan sebaiknya selepas ini untuk elak ditipu.

Bukan parti politik yang hanya pandai beretorik pandai cakap tetapi apabila sudah menang, lain pula dibuatnya.


PH pertikai tiada pendakwaan terhadap MP Pasir Salak selepas 6 bulan

Pakatan Harapan (PH) mempertikai tiada sebarang pendakwaan diambil terhadap Ahli Parlimen (MP) Pasir Salak, Datuk Seri Tajuddin Abdul Rahman selepas hampir enam bulan sejak penahanannya oleh Suruhanjaya Pencegahan Rasuah Malaysia (SPRM).

Blok pembangkang itu mendakwa kegagalan Peguam Negara Tan Sri Idrus Harun mengheret pemimpin UMNO tersebut ke mahkamah menunjukkan beliau menyalahgunakan kuasanya dengan melakukan pendakwaan berpilih yang bermotif politik.

“Namun, seperti yang semua sedia maklum, hingga ke hari ini beliau masih tidak dibawa ke mahkamah. Pada ketika itu, dilaporkan bahawa SPRM menunggu arahan Peguam Negara untuk mendakwa beliau.

“Kegagalan Peguam Negara mengambil tindakan dalam kes ini selepas 6 bulan telah berlalu jelas menunjukkan bahawa beliau sendiri menyalahgunakan kuasanya dengan melakukan pendakwaan berpilih yang bermotif politik,” kata Majlis Presiden PH dalam satu kenyataan hari ini.

Kenyataan tersebut dikeluarkan bersama pemimpin PH yang terdiri daripada Presiden PKR Datuk Seri Anwar Ibrahim, Setiausaha Agung DAP Lim Guan Eng, Presiden Amanah Mohamad Sabu dan Presiden UPKO Datuk Seri Madius Tangau.

PH juga mengkritik keputusan kerajaan pimpinan Perdana Menteri Datuk Seri Ismail Sabri Yaakob yang melantik Tajuddin sebagai Duta Malaysia ke Indonesia yang hanya menjejaskan imej negara.

“Pada ketika YB Pasir Salak bakal menjadi duta Malaysia ke Indonesia, isu penahanan beliau oleh SPRM ini mungkin akan mewujudkan persepsi amat buruk terhadap negara.

“Adakah penghormatan tertinggi diberikan kepada sebuah negara jiran penting apabila Malaysia melantik seorang Duta Besar yang pernah ditahan Kerajaan sendiri atas dakwaan salah guna kuasa?” kata kenyataan itu lagi.

Menurut PH lagi, isu melibatkan pendakwaan terpilih Tajuddin antara perkara yang akan diteliti selain keputusan pembebasan MP Putrajaya, Datuk Seri Tengku Adnan Tengku Mansor baru-baru ini.

“Kami meneliti isu ini bersekali dengan siri tindakan Peguam Negara, termasuk dalam membatalkan rayuan terhadap pembebasan Ahli Parlimen UMNO dari Putrajaya, Tengku Adnan Mansor dari dakwaan rasuah melibatkan penerimaan RM2 juta dari seorang ahli perniagaan pada 2016.

“Ahli perniagaan tersebut telahpun mengaku bersalah dan didenda kerana memberi sogokan kepada Tengku Adnan. Majlis Presiden amat kesal bahawa sehingga hari ini, Peguam Negara masih belum lagi memberi sebarang penjelasan terhadap tindakan beliau ini,” katanya lagi.

PH juga mendesak Peguam Negara supaya memberikan penjelasan mengapa tiada tindakan diambil terhadap Tajuddin.

“Oleh itu, kami menggesa Peguam Negara untuk segera memberi penjelasan mengapa YB Pasir Salak tidak dihadapkan ke mahkamah. Sekiranya beliau gagal mendakwa YB Pasir Salak, maka Peguam Negara tidak layak memegang jawatan penting ini,” kata kenyataan itu lagi.


[KEMAS KINI] Kejutan lagi: Najib mohon Ketua Hakim Negara tarik diri

Satu lagi kejutan dalam rayuan akhir Datuk Seri Najib Razak – dalam usahanya mengelak dihantar terus ke penjara jika rayuannya ditolak – berlaku ketika permulaan prosiding, hari ini (23 Ogos 2022).

Ia berlaku apabila pasukan pembelaan bekas Perdana Menteri itu diketuai peguam Hisyam Teh Poh Teik memfailkan permohonan supaya Ketua Hakim Negara Tun Tengku Maimun, menarik diri daripada mendengar rayuan berkenaan.

Pada jam 9.45 pagi Hisyam Teh memberitahu mahkamah bahawa perayu (Najib) telah memfailkan permohonan lewat malam tadi untuk memohon Ketua Hakim Negara menarik diri daripada panel.

Beliau berkata salinan permohonan telah diserahkan kepada pihak pendakwaan.

Bagaimanapun, Timbalan Pendakwa Raya ad hoc Datuk V Sithambaram yang mengetuai pendakwaan bangun dan berkata pihak pendakwaan belum menerima salinan permohonan yang sudah dimeteri.

Oleh itu katanya, sehingga salinan permohonan diserahkan kepada pendakwaan maka prosiding permohonan menarik diri itu tidak boleh dijalankan.

Hisyam juga menggesa mahkamah untuk menyelesaikan permohonan penarikan diri terlebih dahulu sebelum rayuan utama didengar, tetapi Tengku Maimun bertegas agar pihak pembelaan meneruskan penghujahannya mengenai rayuan utama.

“Kami di sini bukan untuk membuang masa,” kata Tengku Maimun.

Menurut Bernama, Tengku Maimun menyoal Hisyam sama ada pihak pembelaan ingin berhujah berhubung rayuan utama.

Hisyam menjawab: “Tidak”.

Mahkamah meneruskan persidangan dengan panel hakim lain membabitkan Ketua Hakim Sabah dan Sarawak Tan Sri Abang Iskandar Abang Hashim; hakim-hakim Mahkamah Persekutuan iaitu Hakim Datuk Nalini Pathmanathan; Hakim Datuk Mary Lim Thiam Suan; dan Hakim Datuk Mohamad Zabidin Mohd Diah.

Najib dilihat duduk di galeri awam di dalam Mahkamah Persekutuan, sedang membaca beberapa dokumen.

Terdahulu Najib tiba di Mahkamah Persekutuan pada jam 9.20 pagi sambil melambai tangan kepada wartaan dan jurugambar yang menunggu.

Sejak jam 8.30 pagi, penyokong Najib telah berkumpul beramai-ramai di luar Istana Kehakiman. Kebanyakannya berpakaian hitam, beberapa penyokong kedengaran melaungkan “Hidup Bossku!”

Antara penyokongnya ialah sekumpulan ahli Wanita UMNO dari kampung halaman Najib di Pekan di Pahang.

Sejak jam 8.30 pagi tadi (23 Ogos 2022), penyokong bekas Perdana Menteri Datuk Seri Najib Razak berkumpul beramai-ramai di luar Istana Kehakiman. – Gambar Heikal Rosli/Agenda Daily


Kes baharu turun bawah 2,000, lima kematian dilaporkan semalam

Sebanyak 1,697 jangkitan baharu Covid-19 dilaporkan di seluruh negara dalam tempoh 24 jam semalam, Isnin (16 Mei 2022), turun 542 kes berbanding 2,239 yang dicatat pada Ahad.

Kementerian Kesihatan (KKM) melaporkan jumlah itu menjadikan kumulatif positif sejak wabak Covid-19 melanda negara pada awal Januari 2020 hingga semalam meningkat kepada 4,479,809 kes.

Dalam tempoh itu juga seramai 4,413,310 pesakit telah pulih, setelah 1,548 pesakit lagi disahkan sembuh semalam.

Sebanyak 30,879 kes masih aktif, termasuk 29,693 pesakit menjalani kuarantin di rumah, 23 ditempatkan di PKRC; 1,123 dimasukkan ke hospital; dan 40 pesakit dirawat di unit rawatan rapi dengan 22 daripadanya memerlukan alat bantuan pernafasan.

Data laman CovidNOW pula menunjukkan lapan negeri dan Wilayah Persekutuan merekodkan peningkatan jangkitan baharu semalam, berbanding pada Ahad.

Kuala Lumpur mencatat 370 kes baharu berbanding 338 pada Ahad, diikuti Sabah (48 kes, 43 Ahad); Kedah (47 kes, 43 Ahad); Putrajaya (38 kes, 15 Ahad); Pahang (36 kes, 28 Ahad); Terengganu (20 kes, 17 Ahad); Kelantan (15 kes, 13 Ahad); dan Labuan (empat kes, dua Ahad).

Laman sesawang Github KKM pula menunjukkan daripada 1,697 jangkitan baharu semalam, 1,149 melibatkan individu yang telah menerima suntikan dos penggalak vaksin Covid-19.

Sebanyak 319 kes lagi membabitkan individu yang menerima dua dos; 200 (tidak menerima vaksinasi); dan 29 (individu yang belum lengkap vaksinasi.

Sementara itu, KKM juga memaklumkan lima pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau BID.

Jumlah itu menjadikan kumulatif kematian sejak Mac 2020 hingga semalam meningkat kepada 35,620 kes, termasuk 7,543 kes BID.

Menurut KKM, lima kematian itu melibatkan dua di Melaka dan masing-masing satu di Johor, Sarawak dan Selangor.

Sehingga semalam juga 54 daripada 7,011 kluster Covid-19 masih aktif manakala selebihnya telah ditamatkan. Tiada kluster baharu dilaporkan semalam.


Vaksin ‘walk in’ warga emas mula esok, tak ditangguh lagi

Program ‘walk in’ suntikan vaksin bagi warga emas berusia 60 tahun ke atas di mana-mana Pusat Pemberian Vaksin (PPV) di Selangor dan Kuala Lumpur akan bermula esok dan tidak ditangguh-tangguh lagi.

Perkara itu dinyatakan Menteri Penyelaras Program Imunisasi Covid-19 Kebangsaan (PICK), Khairy Jamaluddin, hari ini selepas kali pertama diumumkan Menteri Kesihatan Datuk Seri Dr Adham Baba semalam.

Dr Adham semalam berkata program itu akan bermula hari ini, tetapi beberapa jam kemudian Badan Bertindak Imunisasi Covid-19 (CITF) memaklumkan program berkenaan ditangguh ke satu tarikh lain bagi membuat persediaan rapi.

Khairy ketika mengumumkan perkara itu, berkata warga emas iaitu individu berusia 60 tahun dan ke atas yang belum mendaftar bagi mendapatkan suntikan vaksin juga boleh berbuat demikian.

Sehubungan itu, katanya, laluan khas bagi warga emas akan disediakan di setiap PPV di KL dan Selangor, selain garis panduan bagi melancarkan proses pemberian vaksin secara terus.

“Kita nak pastikan setiap warga emas ini mendapat perlindungan secepat mungkin, justeru kerajaan memutuskan pendekatan ‘walk in’ (secara terus).

“Selain itu, kita akan pastikan warga emas menerima vaksin dalam keadaan selesa dan selamat, memandangkan jumlah kes harian masih tinggi di Lembah Klang,” katanya.


Warisan tanding semua kerusi di Sabah, tujuh negeri Semenanjung

Parti Warisan (Warisan) akan bertanding di semua 25 kerusi Parlimen di Sabah, dan kerusi Parlimen Labuan pada Pilihan Raya Umum Ke-15 (PRU-15), yang akan diadakan tidak lama lagi.

Presiden Warisan Datuk Seri Mohd Shafie Apdal berkata parti itu akan menetapkan semula (reset) negeri Sabah menerusi PRU-15.

Mohd Shafie berkata walaupun Parlimen dibubarkan ketika negara sedang menghadapi cuaca tidak menentu, beliau menyifatkan PRU-15 sebagai pendekatan untuk memperbaharui keadaan negara, khususnya Sabah.

“Tujuan kita mahu bertanding (di semua kerusi Parlimen Sabah) kerana kita mahu menetapkan semula keadaan, pentadbiran dan cara pengurusan peringkat negeri Sabah,” katanya menurut BH.

Beliau berkata demikian dalam sidang media selepas mesyuarat Majlis Tertinggi Warisan di Kota Kinabalu, hari ini (12 Oktober 2022).

Ketika ditanya mengenai calon muda dan muka baharu, Mohd Shafie berkata, senarai calon akan diputuskan kelak.

“Satu pendekatan kita ialah memastikan adanya gabungan orang muda dan orang lama. Apa yang penting untuk memastikan kemenangan,” katanya.

Mohd Shafie berkata, Warisan juga akan meletakkan calon di beberapa kerusi Parlimen di Semenanjung.

“Kita ada kenal pasti beberapa kerusi yang kita akan tandingi iaitu di Perlis, Kedah, Perak, Selangor, Johor, Pulau Pinang dan mungkin di Kelantan satu (kerusi Parlimen) sahaja.

“Kita mempunyai calon pemegang ijazah doktor falsafah (PhD), profesor, doktor yang kita akan tawarkan untuk bertanding dan mereka sangat profesional,” katanya.


KKM agih lagi tiga jenis ubat kurang bekalan di pasaran

Kementerian Kesihatan (KKM) akan mengagihkan tiga lagi jenis ubat-ubatan dalam stok penimbal kepada pihak perubatan swasta selepas mengagihkan Paracetamol sebelum ini bagi menampung kekurangan bekalan ubat-ubatan di pasaran.

Menteri Kesihatan Khairy Jamaluddin Abu Bakar berkata tiga jenis ubat-ubatan itu ialah Promethazine untuk rawatan selesema dan Sabutamol serta Theophylline untuk merawat asma, lapor Bernama.

“Tiga jenis ubat ini kami sedang menerima pesanan dari klinik dan hospital swasta, dan kami akan lepaskan dengan kos harga yang kami beli bagi memastikan harganya berpatutan,” katanya pada Waktu Pertanyaan Menteri di persidangan Dewan Rakyat hari ini.

Beliau menjawab soalan Isnaraissah Munirah Majlis (Warisan-Kota Belud) yang meminta Kementerian Kesihatan menyatakan perancangan kerajaan bagi mewujudkan Dasar Sekuriti Ubat-ubatan Negara dan sejauh manakah langkah kerajaan mewujudkan stok penimbal ubat-ubatan dapat mengawal ketidakstabilan bekalan.

Khairy berkata setakat 22 Julai Kementerian Kesihatan melepaskan stok penimbal Paracetamol kepada 220 hospital dan klinik swasta.

Katanya penjualan bagi Paracetamol meningkat sehingga 238 peratus bagi suku pertama tahun ini berbanding data jualan suku pertama tahun sebelumnya susulan peningkatan permintaan mendadak ubat-ubatan untuk rawatan penyakit seperti demam, selesema dan batuk.

“Permintaan yang tinggi ini menyebabkan berlakunya kekurangan bekalan bagi beberapa jenis ubat-ubatan walaupun pengeluaran ubat-ubatan itu ditingkatkan oleh pengilang tempatan selain meningkatkan jumlah ubat-ubatan yang diimport dari luar negara,” katanya.

Khairy berkata keadaan itu dijangka pulih menjelang suku keempat tahun ini dan menyatakan antara punca kekurangan bekalan ubat di pasaran adalah kerana gangguan bekalan berikutan polisi sekatan pergerakan penuh China memandangkan bahan aktif farmaseutikal (API) banyak dihasilkan di negara itu.

Selain itu krisis di Rusia dan Ukraine juga menjadi penyumbang masalah itu.

Bagi langkah jangka panjang, Khairy berkata kementerian antara lain sedang memperhalusi kerangka bagi mewujudkan kerjasama strategik bersama negara pengeluar API utama dunia bagi menjamin bekalan API untuk kegunaan negara termasuk semasa krisis.

“Peranan advokasi Kementerian Kesihatan berkaitan paten produk farmaseutikal akan diperkukuhkan melalui kerjasama dengan Perbadanan Harta Intelek Malaysia (MyIPO) untuk mengelakkan patent evergreening.

“Ini akan memastikan akses lebih awal kepada ubat-ubatan generik yang mampu milik dan melindungi hak pemegang paten,” katanya.


Guan Eng bimbang ‘gelombang hijau’ berkuasa di Pulau Pinang: Laporan China Press selepas disunting

Rakyat di Pulau Pinang mesti mengekalkan kerajaan DAP memerintah negeri itu dan menolak ‘gelombang hijau’, kata Lim Guan Eng.

Pengerusi DAP itu dipetik dalam sebuah portal China Press berkata, pengundi Pulau Pinang perlu menolak “gelombang hijau” daripada berkembang pada Pilihan Raya Negeri (PRN) nanti kerana bimbang kedudukan penganut agama lain terancam.

“Selagi Pulau Pinang kekal sebagai Pulau Pinang asal, semuanya boleh kekal sama. Jika tidak, orang ramai mungkin terpaksa memakai pakaian ketika mandi pada masa hadapan,” kata Guan Eng dipetik artikel berbahasa Cina tersebut ketika menghadiri sebuah acara keagamaan sempena Jelajah Raja Naga Putih Tian Fu Gong di Jelutong semalam.

[Nota pengarang: China Press sudah membuat pindaan kepada petikan ini, menambah perkataan “Orang India” dan mengeluarkan perkataan “dewa dan Buddha” menjadi: “jika gelombang hijau tidak senang dengan tokong India yang mereka lihat, mereka akan memusnahkannya”. Tetapi selagi Pulau Pinang masih kekal sama, rakyat masih boleh bersembahyang.”

Ungkapan “gelombang hijau”, iaitu merujuk kepada tema hijau PAS, kerap digunakan pemimpin DAP untuk menggambarkan pencapaian Perikatan Nasional (PN) dan parti Islam itu dalam pilihan raya umum tahun lalu.

Guan Eng juga menyifatkan sesiapa di Pulau Pinang yang menyokong “gelombang hijau” sebagai “pembelot dan pemberontak” yang akan dilaknat sehingga “meninggalkan reputasi busuk selama beribu-ribu tahun”.

Guan Eng turut memberi amaran Pulau Pinang bakal dilenyapkan di bawah pemerintahan “gelombang hijau” dan dijadikan sebahagian daripada Kedah.

Beliau membandingkan senario itu dengan serangan tentera Mongol, peristiwa abad ke-13 dan ke-14 yang menyaksikan perluasan empayar Mongol di China, yang dianggap sebagai salah satu pencerobohan tentera paling ganas dalam sejarah.

Sambil menggambarkan Pulau Pinang sebagai China di zaman Dinasti Ming ketika berdepan pencerobohan askar Manchu, Lim berkata: “Kami adalah rakyat Pulau Pinang, bukan Wu Sangui.”

Wu Sangui adalah seorang jeneral yang mengkhianati Dinasti Ming dengan melepaskan askar Manchu untuk menakluki China.

“Jangan bawa masuk askar Qing (Manchu) merentasi sempadan,” tambah Guan Eng dipetik portal berbahasa Cina itu.

Beliau seterusnya berkata “gelombang hijau” akan mengharamkan minuman keras, judi, seluar pendek dan salun dandanan rambut uniseks.

“Selagi Pulau Pinang masih diperintah oleh kerajaan yang sama, semuanya boleh kekal sama, jika tidak pada masa depan, ada yang terpaksa memakai baju ketika mandi.

“Gelombang hijau sangat berbahaya. Jika kita tidak berhati-hati, hak asasi rakyat akan dieksploitasi. Jadi kita harus melindungi Pulau Pinang,” akhbar itu memetiknya sebagai berkata.


PM umum RM1.6b untuk Kedah tapi MB kata itu projek lama

Kerajaan Negeri Kedah langsung tidak teruja mendengar angka peruntukan RM1.6 bilion yang diumumkan kerajaan Persekutuan untuk negeri itu.

Menteri Besarnya, Datuk Seri Muhammad Sanusi Md Nor berkata pengumuman tersebut sebenarnya hanya melibatkan projek-projek pembangunan Kedah yang sudah diumum dan diusahakan oleh kerajaan terdahulu.

“Saya difahamkan projek itu ada projek sambungan, ada projek Rancangan Malaysia Ke-12 (RMK12) yang belum disiapkan dan disambung. Perkara rutin, bukan benda baharu dan kalau beliau bawa datang perkara baharu untuk RM1.6 bilion itu, kita pun nak tau apa?

“Saya taklah teruja sangat sebab semua benda sudah ada dalam jadual. Bila diumum semula bukanlah benda baharu. Kalau umum benda baharu saya nak dengar juga. Datang (hanya untuk) jual benda macam itu bila orang tahu, tak lakulah kedai itu dan kalau orang tak tahu, lakulah,” katanya selepas mempengerusikan Mesyuarat Mingguan Exco di Wisma Darul Aman, hari ini.

Sebelum ini pada Majlis Rumah Terbuka Malaysia Madani anjuran kerajaan Persekutuan, Perdana Menteri, Datuk Seri Anwar Ibrahim mengumumkan peruntukan RM1.6 bilion untuk Kedah.

Pada masa yang sama, Sanusi mengalu-alukan pandangan Anwar yang bertegas bahawa kerajaan pimpinannya sama sekali tidak akan menganak tirikan empat negeri termasuk Kedah.

“Apakah yang kena diberikan oleh kerajaan Persekutuan dan apakah yang menjadi bidang kuasa negeri? Saya sudah cakap lama, duduk dalam petak (bidang kuasa) masing-masing. Hanya dalam petak yang bersama kita duduklah sekali.

“Saya tiada masalah sedikit pun siapa jadi kerajaan Persekutuan dan siapa kerajaan negeri. Kalau saling hormat bidang kuasa dan fungsi masing-masing tak akan ada apa-apa masalah. Hormatlah sistem yang terbina di negara ini, masing-masing terima pakai yang itu jalanlah seperti biasa.

“Tak perlu ada konsep baharu kalau (kerajaan negeri) sama (diberi layanan) istimewa dan kalau tak sama, tak istimewa. Itu semua di luar undang-undang, perkara yang ini tak patut dilayan kerana tak memberi nilai tambah kepada kemajuan negara ini,” jelasnya.

Beliau sempat mengingatkan kerajaan Persekutuan soal bidang kuasa pusat dalam pengangkutan susulan kenyataan Timbalan Perdana Menteri, Datuk Seri Ahmad Zahid Hamidi yang mengatakan kerajaan perpaduan bakal menyelesaikan isu trip perkhidmatan feri di Pulau Langkawi jika berjaya menakluk negeri itu pada PRN nanti.

“Saya nak maklumkan bahawa perkhidmatan feri, jeti, lesen kereta api dan lapangan terbang 100 peratus di bawah Kementerian Pengangkutan dan kerajaan Persekutuan. Tak perlu tukar kerajaan pun mereka kena buat benda itu. Saya tak tau dia tahu atau tak tahu itu (pengangkutan) memang petak (tugas) dia.

“Kalau saya nak buat petak (tugas) itu tak boleh, kerajaan negeri nak pergi korek laut bagi dalam supaya feri boleh lalu banyak kali, tak boleh sevab petak (tugas) kerajaan Persekutuan. Kerajaan negeri nak buat KXP tak boleh sebab kena (Ada) kebenaran Kementerian Pengangkutan,” katanya.


IMF semak semula unjuran pertumbuhan KDNK 2022 kepada 5.1 peratus

Tabung Kewangan Antarabangsa (IMF) menyemak semula unjuran pertumbuhan ekonomi tahun ke tahun bagi Malaysia kepada 5.1 peratus pada 2022 daripada 5.6 peratus sebelum ini, menurut Kemas Kini Prospek Ekonomi Dunia Julai 2022 IMF (diterbitkan pada 26 Julai).

Bagaimanapun, unjuran terkini IMF itu lebih rendah daripada unjuran julat pertumbuhan Keluaran Dalam Negara Kasar (KDNK) Bank Negara Malaysia sebanyak 5.3 peratus hingga 6.3 peratus pada 2022, lapor Bernama.

Menurut IMF, risiko terhadap prospek ekonomi global amat cenderung kepada penurunan.

“Faktor seperti perang di Ukraine boleh membawa kepada pemberhentian serta-merta import gas Eropah dari Rusia manakala inflasi boleh menjadi lebih sukar untuk diturunkan daripada jangkaan sama ada jika pasaran buruh lebih terhad daripada jangkaan atau jangkaan inflasi tidak mempunyai asas yang kukuh.

“Keadaan kewangan global yang lebih terhad boleh menyebabkan tekanan hutang dalam pasaran sedang pesat membangun dan negara-negara membangun; penularan baharu COVID-19 dan sekatan pergerakan serta peningkatan krisis sektor hartanah, boleh terus menyekat pertumbuhan China dan perpecahan geopolitik, boleh menghalang perdagangan dan kerjasama global,” katanya.

Menurut IMF, dengan peningkatan harga yang terus menjejaskan taraf hidup di seluruh dunia, menurunkan inflasi perlu menjadi keutamaan pertama bagi penggubal dasar.

“Dasar monetari yang lebih ketat akan mempunyai kos ekonomi sebenar, tetapi kelewatan hanya akan memburukkannya.

“Bagaimanapun, keadaan monetari yang lebih ketat juga akan menjejaskan kestabilan kewangan, memerlukan penggunaan kaedah kehematan makro dan membuat pembaharuan kepada rangka kerja penyelesaian hutang yang lebih diperlukan,” katanya.

IMF mencadangkan sokongan fiskal bersasar dapat membantu mengurangkan impak terhadap mereka yang paling mudah terjejas tetapi dengan bajet kerajaan yang terhad berikutan pandemik dan keperluan kepada pendirian dasar makroekonomi disinflasi secara keseluruhan, dasar tersebut perlu diimbangi oleh peningkatan cukai atau perbelanjaan kerajaan yang lebih rendah.

“Oleh itu, dasar untuk menangani impak tertentu terhadap tenaga dan harga makanan perlu memberi tumpuan kepada mereka yang paling terjejas tanpa mengganggu harga,” katanya.


Isu Telekom : Puad gesa SPRM siasat Mahathir segera

Suruhanjaya Pencegahan Rasuah Malaysia (SPRM) digesa segera menyiasat bekas perdana menteri, Tun Dr Mahathir Mohamad.

Ahli Majlis Kerja Tertinggi (MKT) UMNO, Datuk Dr Mohd Puad Zarkashi berkata pernyataan pembelaan di mahkamah oleh Perdana Menteri, Datuk Seri Anwar Ibrahim semalam yang mengaitkan Dr Mahathir dengan syarikat didakwa milik anaknya.

“Tun M mesti disiasat dan didakwa segera. SPRM memang biasa buka fail lama. Kalau PMX berani, SPRM mesti lebih berani.

“Pernyataan pembelaan oleh Perdana Menteri di Mahkamah Tinggi Shah Alam amat serious. Syarikat Opcom yang dikaitkan dengan anak Tun M didakwa menerima kontrak gantian optik bernilai RM214.2 juta pada 2003.

“Tun M adalah Perdana Menteri ketika itu. PMX juga buat pernyataan, Tun M mendesak untuk bailout syarikat perkapalan milik anaknya. Najib pernah mendedahkan kepincangan ini,” katanya dalam satu kenyataan di Facebook, hari ini.

Semalam, Anwar mendakwa Telekom Malaysia meminta kebenaran Kementerian Kewangan pada 15 September 2003 melalui surat untuk mengadakan rundingan terus dengan Opcom bagi projek tersebut.

Menerusi pembelaan terhadap saman difailkan Dr Mahathir, Anwar berkata Telekom Malaysia adalah syarikat berkaitan kerajaan (GLC) yang mana Menteri Kewangan Diperbadankan (MKD) memegang satu saham khas yang memberikan MKD kuasa untuk menolak keputusan lembaga dan pemegang saham lain.

Menurutnya, MKD pada masa itu berada di bawah kawalan Dr Mahathir yang merupakan perdana menteri dan menteri kewangan.

Tuntutan saman difailkan Dr Mahathir di Mahkamah Tinggi Shah Alam melalui firma guaman, Tetuan Law Practice of Rafique pada 3 Mac lalu dengan menamakan Anwar sebagai defendan tunggal.

Dr Mahathir mengemukakan saman fitnah itu dengan menuntut ganti rugi RM150 juta berhubung ucapan perdana menteri di Kongres Nasional Khas Malaysia Madani: ‘Pelaksanaan Sebuah Idealisme’ pada Mac lalu.

Bekas Perdana Menteri itu mendakwa, kenyataan Anwar dalam ucapannya pada kongres itu membawa maksud beliau membolot harta untuk keluarga dan kehilangan harta, aset atau saham orang Melayu adalah berkait dengan harta, aset atau saham milik keluarganya.


Malaysia kekal destinasi Kategori 3 berisiko tinggi Covid-19: CDC

Pusat Kawalan dan Pencegahan Penyakit (CDC) Amerika Syarikat (AS) menambah enam destinasi ke dalam kategori risiko “tinggi” untuk perjalanan pada Isnin (25 Julai 2022).

Dua negara Amerika Tengah – El Salvador dan Honduras – diletakkan dalam senarai Kategori 3, kedudukan berisiko “paling tinggi”. Bangladesh, Bosnia dan Herzegovina, Poland dan Fiji turut dimasukkan ke Kategori 3.

Kategori 3 adalah tangga teratas dari segi tahap risiko pada April selepas CDC merombak semula sistem penilaiannya untuk menilai risiko Covid-19 bagi pengembara.

Penetapan itu terpakai untuk tempat yang mempunyai lebih daripada 100 kes bagi setiap 100,000 penduduk dalam tempoh 28 hari lalu. Kategori 2 dan 1 dianggap sebagai risiko “sederhana” dan “rendah”.

Terdapat lebih daripada 120 destinasi dalam Kategori 3 pada 25 Julai. Lokasi Kategori 3 merangkumi separuh daripada kira-kira 235 tempat yang dipantau oleh CDC.

Kategori 4, sebelum ini kategori risiko tertinggi, kini dikhaskan hanya untuk keadaan khas, seperti kiraan kes yang sangat tinggi, kemunculan varian baharu membimbangkan atau keruntuhan infrastruktur penjagaan kesihatan. Di bawah sistem baharu itu, tiada destinasi diletakkan dalam Kategori 4 setakat ini.

Sebahagian besar Eropah kekal berada pada Kategori 3 selama berbulan-bulan lalu. Mulai 25 Julai, destinasi popular Eropah berikut adalah antara yang kekal di Kategori 3:

• Perancis;
• Jerman;
• Greece;
• Ireland;
• Itali;
• Belanda;
• Norway;
• Portugal;
• Sepanyol; dan
• United Kingdom.

Sementara itu, banyak destinasi lain di seluruh dunia adalah antara yang berada dalam kategori berisiko “tinggi”, termasuk yang berikut:

• Brazil;
• Kanada;
• Costa Rica;
• Malaysia;
• Mexico;
• Korea Selatan;
• Thailand; dan
• Turki.


Najib gagal gugurkan Gopal Sri Ram, kekal dalam pendakwaan 1MDB

Rayuan bekas Perdana Menteri Datuk Seri Najib Razak untuk menggugurkan bekas Hakim Mahkamah Persekutuan Datuk Seri Gopal Sri Ram daripada sebahagian pasukan pendakwaan dalam kes berkaitan 1Malaysia Development Berhad (1MDB) sekali lagi gagal selepas permohonannya ditolak.

Keputusan menolak permohonan rayuan tersebut diputuskan Mahkamah Rayuan hari ini yang sebulat suara menolak rayuan Najib agar Sri Ram digugurkan sebagai Timbalan Pendakwa Raya (TPR) dalam perbicaraannya.

Panel tiga hakim Mahkamah Rayuan hari ini dipengerusikan Datuk Yaacob Md Sam, Datuk Abu Bakar Jais dan Datuk Che Mohd Ruzima Ghazali.

Sri Ram mengetuai pasukan pendakwaan dalam beberapa perbicaraan berkaitan 1MDB terhadap Najib di Mahkamah Tinggi Kuala Lumpur, antaranya kes pindaan laporan audit 1MDB dan kes rasuah dana RM2.28 bilion.

Pada 28 Ogos tahun lepas, Mahkamah Tinggi Kuala Lumpur menolak permohonan semakan kehakiman yang difailkan oleh Najib dan peguamnya, Tan Sri Muhammad Shafee Abdullah bagi menggugurkan Sri Ram selaku Kanan dalam kes masing-masing.

Hakim Mahkamah Tinggi Datuk Seri Mariana Yahya (kini Hakim Mahkamah Rayuan) memutuskan pelantikan Sri Ram sebagai TPR Kanan oleh Peguam Negara (AG) ketika itu Tan Sri Tommy Thomas sebagai sah.

“Adalah jelas bahawa AG telah membuat pertimbangan yang teliti sebelum melantik Sri Ram sebagai TPR Kanan untuk mengetuai pendakwaan berkaitan skandal 1MDB berdasarkan pengalaman luas Sri Ram dalam bidang perundangan,” kata Mariana ketika menolak permohonan Najib dan Muhammad Shafee.

Pada Disember 2018, Najib memfailkan semakan kehakiman bagi mengetepikan Sri Ram sebagai TPR Kanan dalam kes berkaitan 1MDB membabitkan beliau.

Muhammad Shafee pula memfailkan semakan kehakiman bagi menggugurkan Sri Ram daripada kes pengubahan wang haram berjumlah RM9.5 juta yang dihadapinya.

Kedua-dua mereka juga memohon perintah mahkamah bagi membatalkan pelantikan Sri Ram atau menggugurkan beliau atas alasan surat lantikan itu tidak sah.

Mereka juga mahu pengisytiharan bahawa wujud konflik kepentingan dalam pelantikan Sri Ram dan memohon satu perintah untuk melarang beliau daripada mengetuai pasukan pendakwaan dalam semua kes mereka termasuk mengenai rasuah, salah guna kuasa dan pengubahan wang haram.


Dua kawasan di Kedah, satu di Pahang kena PKPD bermula 18 Mei

Bandar Darulaman dan Lubuk Kawah di Jitra, Kedah, serta Ulu Lepar di Pahang dikenakan Perintah Kawalan Pergerakan Diperketatkan (PKPD) bermula 18 hingga 31 Mei ini berikutan peningkatan jangkitan Covid-19 di kawasan terbabit.

Menteri Kanan (Keselamatan), Datuk Seri Ismail Sabri Yaakob berkata, PKPD di Bandar Darulaman dan Lubuk Kawah – kedua-duanya di Kubang Pasu – membabitkan sembilan lokaliti.

Katanya, lokaliti yang terbabit di Bandar Darulaman dan Lubuk Kawah ialah Taman Mahsuri 2A; Taman Mahsuri 2B; Taman Mahsuri 2C; Pusat Perniagaan Bandar Barat; Kampung Paya Kerchut; Taman Tunku Anum; Kampung Lubuk Kawah; Taman Desa Tanjung; dan Taman Desa Darul Aman, Mukim Naga.

Beliau berkata, Kementerian Kesihatan Malaysia (KKM) telah melakukan 207 ujian saringan di semua lokaliti di Bandar Darulaman dan Lubuk Kawah dan 94 daripadanya disahkan positif Covid-19.

“Di Ulu Lepar, Pahang pula lapan kes jangkitan Covid-19 direkodkan.

“KKM juga melaporkan berlaku peningkatan kes secara mendadak serta kadar kebolehjangkitan yang tinggi di lokaliti terlibat,” katanya dalam kenyataan hari ini.

Ismail Sabri turut memaklumkan penamatan PKPD di Windmills Condominium, Genting View Resorts dan Apartment Mawar, Genting Highlands, Bentong, Pahang hari ini.

PKPD di kawasan berkenaan ditamatkan lebih awal daripada dijadualkan pada 23 Mei selepas KKM mengesahkan terdapat penurunan kes dan kluster adalah terkawal manakala semua kes positif telah menerima rawatan.

“KKM telah melakukan 237 ujian saringan di lokaliti berkenaan dan tujuh daripadanya disahkan positif COVID-19,” katanya.


KKM tubuh pasukan khas tangani kes Covid-19 di Lembah Klang

Kementerian Kesihatan (KKM) hari ini menubuhkan Pasukan Petugas Khas Lembah Klang (GKVSTF) bagi menangani isu berkaitan lonjakan jumlah kemasukan pesakit Covid-19 ke hospital dan beban kepada sistem penjagaan kesihatan dengan kadar segera.

Antara tanggungjawab pasukan itu, termasuk penjagaan klinikal, pusat penilaian Covid-19 (CAC) dan pemantauan kendiri di rumah, epidemiologi, dan logistik perubatan dan umum.

Timbalan Ketua Pengarah Kesihatan (Kesihatan Awam), Datuk Dr Chong Chee Kheong berkata, pasukan itu juga akan menumpukan kepada sistem sokongan sosial kepada petugas barisan hadapan, sumber manusia dan kewangan serta komunikasi strategik.

Sehubungan itu katanya dua strategi dikenal pasti sebagai tindakan yang perlu diambil dengan kadar segera.

Pertama, Hospital Selayang ditukar sepenuhnya menjadi hospital Covid-19 bagi kawasan Lembah Klang. Pesakit bukan Covid-19 akan dipindahkan ke hospital swasta di wilayah tersebut untuk meningkatkan kapasiti katil bagi pesakit Covid-19 Kategori 3, 4, dan 5.

‘Operasi Selayang’ telah dimulakan dan akan selesai dalam masa 48 jam untuk menyediakan sebanyak 450 katil bagi kegunaan pesakit Covid-19, katanya dalam kenyataan hari ini.

Kedua, perhatian penuh akan diberikan bagi memastikan jangkaan keperluan bekalan oksigen, ubat-ubatan dan bekalan lain tidak terganggu.

“Ujian Covid-19 juga akan lebih mengutamakan individu yang bergejala. Bagaimanapun semua kes simptomatik ini masih perlu dinilai sama ada secara atas talian atau secara fizikal di CAC atau Pejabat Kesihatan Daerah yang berdekatan.

“Bagi kes positif yang tidak bergejala akan diarahkan untuk menjalani pengasingan di rumah selama 10 hari dan melaporkan diri secara atas talian dengan menggunakan Home Assesment Tools di aplikasi MySejahtera, e-Covid atau SELangkah,” katanya.

Dr Chong berkata kontak rapat kepada kes positif yang tidak bergejala adalah digalakkan untuk melakukan ujian pantas Covid-19 sama ada di klinik berhampiran atau menggunakan kit ujian kendiri dan melakukan pengasingan diri di rumah.

Katanya, langkah itu diambul supaya pengurangan kes Covid-19 dapat dilakukan di wilayah ini dan untuk mengelakkan daripada keadaan menjadi tidak terkawal.

“Dengan melakukan ujian kendiri dan pengasingan diri di rumah, diharapkan agar kes-kes yang memerlukan rawatan dapat diberikan dengan kadar segera manakala kontak yang tidak bergejala dapat melakukan ujian kendiri.

“Ini akan dilaksanakan apabila kit ujian kendiri boleh didapati dengan meluas,” katanya.


Mesti ada sesuatu di sebalik kenyataan Pua : bekas pemimpin DAP

Kenyataan kontroversi bekas setiausaha publisiti DAP, Tony Pua yang menggelar Barisan Nasional (BN) sebagai ‘pakatan korup’ menjelang pilihan raya negeri (PRN) dilihat ada sesuatu yang tersirat.

Beberapa bekas pemimpin DAP turut menyifatkan kenyataan Pua itu selari dengan agenda politik DAP yang sebenar.

“Pua bercakap berdasarkan agenda politik DAP,” kata bekas ahli Parlimen Wangsa Maju, Wee Choo Keong, lapor MalaysiaNow.

Tony Pua dilantik sebagai penasihat dasar kepada Setiausaha Agung DAP, Anthony Loke sejak Mei 2022 itu mencetuskan kontroversi pada majlis makan malam kutipan dana PRN.

Dalam ucapannya, Pua berkata penyokong PH mesti membuktikan bahawa parti berbilang kaum yang bersih dan tidak rasuah boleh melakukan lebih baik daripada pakatan korup seperti BN, UMNO dan Bersatu.

Meskipun Loke berkata bekas ahli Parlimen Damansara itu tidak lagi memegang jawatan dalam DAP dan bercakap atas kapasiti peribadi namun Wee berkata Pua adalah penasihat Loke dan jawatan itu penting dalam PH.

“Pua bukan sekadar ahli biasa tetapi penasihat kepada Loke. Bukankah penasihat itu juga satu jawatan penting?,” tanya Wee.

Seorang lagi bekas ahli DAP, Wong Tack berpandangan kenyataan Pua itu seolah-olah ingin menunjukkan parti itu masih ‘bersih’ untuk meraih sokongan rakyat yang rata-ratanya menolak kerjasama PH-BN.

Bercakap berdasarkan pengalamannya dalam politik, Wong yang merupakan bekas ahli Parlimen Bentong  itu menyifatkan kenyataan Pua sebagai satu permainan politik yang rakyat tidak nampak.

“Saya bukan lagi ahli (DAP), tetapi (kenyataan) itu adalah bertepatan dengan pandangan masyarakat umum.

“Selagi anda tidak sertai politik, anda tidak tahu betapa kotornya (politik).

“Semuanya ada sebab dengan niat. Mesti ada sesuatu di sebalik apa yang dicakapkan atau dibuat,” kata Wong.

Sebelum ini, tindakan PH-DAP bergabung dengan UMNO-BN yang merupakan seteru sejak sekian lama untuk membentuk kerajaan campuran mencetuskan pelbagai reaksi terutama dalam kalangan akar umbi yang tidak boleh menerima keputusan itu.

Ramai yang mempersoalkan keputusan tersebut memandangkan pendirian lama PH menentang UMNO yang dicemari dengan amalan rasuah.


PM gesa guna isu buku Tommy Thomas sebagai peluru untuk serang

Perdana Menteri sementara Datuk Seri Ismail Sabri Yaakob menggesa jentera BN menggunakan laporan hasil siasatan buku bekas peguam negara, Tommy Thomas sebagai peluru untuk menyerang lawannya pada Pilihan Raya Umum ke-15 (PRU-15).

Beliau akui telah meminta menteri terlibat untuk menyiarkan laporan itu di laman web kerajaan.

“Saya dah beri peluru. Dalam kes Thomas, kita dedahkan kepada umum (laporan) jawatankuasa khas yang menyiasat. Saya dah beri peluru banyak.

“Saya minta menteri undang-undang supaya siarkan (laporan) di laman web mereka, perincian apa yang dilakukan, kesalahan yang dilakukan Tommy Thomas.

“Saya beritahu peguam negara ambil tindakan segera di bawah Akta Rahsia Rasmi, di bawah (pertuduhan) fitnah dan sebagainya,” katanya lapor Malaysiakini.

Tambahnya, “kalau (isu tersebut) sudah dibawa, jangan tinggal begitu saja. Kita kena manfaatkan isu ini untuk serang mereka.”

Tiga hari selepas Parlimen dibubarkan, Ismail Sabri mengumumkan kerajaan bersetuju untuk menyahklasifikasi dan mendedahkan kepada umum Laporan Pasukan Petugas Khas Siasatan ke atas buku memoir, “My Story: Justice in The Wilderness” tulisan bekas Peguam Negara, Tommy Thomas.


Adakah UMNO akan jayakan agenda DAP? Kata Pesuruhjaya PAS Perak

Ketika UMNO mengadakan Perhimpunan Agung (PAU) 2022 di Pusat Dagangan Dunia (WTC) di ibu negara sejak semalam (11 Januari 2023), PAS mempersoalkan apakah jenis perjuangan Melayu yang dibawa parti yang kononnya ‘keramat’ bangsa itu sejak muktahir ini.

Ini kerana, parti Kebangsaan itu yang wujud sebelum merdeka lagi dan diketahui umum memperjuangkan agama bangsa dan negara, kini sudah berubah apabila UMNO menolak perpaduan dalam kalangan bangsa Melayu dan Islam.

Perkara ini dipersoal oleh Pesuruhjaya PAS Perak, Razman Zakaria sebagaimana diberitahu Setiausaha Politiknya, Fairuz Hafiizh Othman, dalam satu kenyataan hari ini.

“Melayu apa yang diperjuangkan UMNO jika sanggup menolak gabungan bersama parti Melayu dan memilih bersama DAP dan PKR?

“Sebelum PRU-15, UMNO berjuang menolak DAP dan Datuk Seri Anwar Ibrahim (Pengerusi Pakatan Harapan dan Presiden PKR yang kini Perdana Menteri).

“Dalam PAU dinobatkan slogan ‘No DAP No Anwar‘. Dalam persidangan kali ini boleh pula berubah serta-merta. UMNO sudah tiada perjuangan.

“UMNO yang dulunya mengingatkan bahaya anak kecil bermain api, tetapi sekarang pemimpin mereka mengajak terjun ke dalam api,” kata Razman.

Razman yang juga Ahli Dewan Undangan Negeri (ADUN) Gunong Semanggol, yakin perjuangan UMNO kini hanya untuk menyelamatkan kluster mahkamah yang sedang nazak.

Menurut Fairuz Hafiizh, Razman mengingatkan bahawa sekiranya UMNO ingin terus relevan dengan bangsa Melayu, pemimpin mereka mesti ditukar segera.

“Umno masih ada pejuang Melayu dan Umno boleh bangkit bersama parti Melayu.

“(Tapi sebaliknya) apakah UMNO akan menjayakan agenda DAP?” soal Razman ketika mengulas pujian Timbalan Presiden UMNO Datuk Seri Mohamad Hasan terhadap DAP ketika perasmian serentak sayap UMNO malam tadi. https://www.agendadaily.com/politik/tok-mat-percaya-umno-bangkit-dengan-bantuan-dap-tapi-tidak-dengan-pn/

“Umum mengetahui agenda perjuangan DAP dan mereka melaksanakan semaksimum mungkin dalam tempoh 22 bulan berkuasa sebelum ini.

“Namun agenda itu tersekat apabila perubahan kerajaan yang berlaku kerana parti Bersatu dan beberapa pimpinan PKR tidak lagi sanggup bersekongkol menjayakan agenda DAP yang jelas merugikan Melayu dan membahayakan integrasi kaum di Malaysia.

“Di Perak, Datuk Seri Mohd Faizal Azumu yang menjadi Menteri Besar berterusan ditekan terutamanya menuntut hak milik tanah 999 tahun.

“Jika bersama Bersatu yang telah ada hubungan sebelum PRU pun mereka tak peduli, apakah UMNO yang dilihat cuba berpaut dengan mereka akan diikuti?,” soalnya lagi.

Razman juga mengingatkan DAP sedar bahawa UMNO diheret oleh Datuk Seri Ahmad Zahid Hamidi dan beberapa pimpinan kluster mahkamah untuk menyelamatkan diri sendiri dan bukan perjuangan parti.

“Apatah lagi DAP sedar Zahid tiada pilihan selain berpaut dengan PH setelah PN daripada awal menolak penyelesaian kes beliau sepertimana didedahkan Tan Sri Muhyidin Yasin,” katanya.

Mengenai saingan kerusi yang mungkin menjejaskan UMNO jika bersama PN seperti didakwa Mohamad, Razman menjelaskan:

“Keutamaan kita ialah memperkasakan kuasa Melayu Islam. Kita boleh membetulkan kesilapan lampau UMNO dalam persempadanan semula kerusi yang meninggalkan negeri Melayu dan menambah kerusi bukan Melayu sebelum ini.

“Kita ibarat adik beradik dan diikat akidah yang sama. Keutamaan kita adalah perjuangan agama dan bangsa dan bukan peribadi kita.

“Pak Teh (Razman) berpegang dengan nasihat Ibn Abbas yang merupakan antara pemimpin bumi Sepanyol ketika berbincang menjemput Sultan Yusuf dari Kerajaan Murobithun menghadapi Raja Alfonso. Katanya, “Saya lebih rela menjadi gembala unta kepada Sultan Yusuf daripada menjadi gembala babi kepada Raja Alfonso,” ujar Razman.


Annuar perjelas punca harga barang naik

Ketidakseimbangan antara penawaran dan permintaan menjadi antara punca kenaikan harga barangan, kata Menteri Komunikasi dan Multimedia Tan Sri Annuar Musa.

Annuar, yang juga Pengerusi Pasukan Khas Jihad Tangani Inflasi, berkata justeru pasukan itu akan membincangkan semula kaedah atau cara untuk mewujudkan keseimbangan antara kedua-duanya, menurut laporan Bernama.

Beliau berkata sebagai contoh, pembekal sayur sememangnya berdepan kenaikan harga.

“Pengeluaran sayur didapati belum pada kapasiti yang asal, sebahagian pekerja belum balik, pekerja asing yang digunakan belum masuk dan sebagainya sementara permintaan telah mula melonjak semula kepada tahap asal.

“Jadi ada ketidakseimbangan (penawaran dan permintaan). Jika itu keadaannya maka jawatankuasa (pasukan khas) akan membincangkan semula soal bagaimana untuk kita mewujudkan suatu keseimbangan antara sebelah bekalan dan sebelah permintaan,” katanya selepas meninjau harga makanan di Universiti Islam Antarabangsa Malaysia (UIAM) di Gombak hari ini.

Terdahulu, Annuar meninjau harga makanan di kafeteria Universiti Malaya bersama Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi sebelum ke UIAM dan sebuah pasar raya di sini.

Beliau juga berkata kegagalan sistem atau suatu sistem yang dilaksanakan tidak berjalan seperti dirancang mungkin menyumbang kepada kekurangan bekalan.

“Sebagai contoh, sistem subsidi minyak masak sebanyak 60,000 tan metrik setiap bulan adalah untuk menampung keperluan domestik tetapi secara realitinya, minyak yang sepatutnya hanya digunakan oleh pengguna domestik telah digunakan oleh sektor bukan domestik.

“Macam hari ini pun, saya dapat lihat ada kampit minyak yang digunakan jelas untuk tujuan komersial,” katanya.

Annuar berkata apabila perkara itu berlaku secara meluas maka permintaan untuk pengguna domestik menjadi tidak cukup dan sekiranya tidak dikawal serta diperbetul, mungkin ketirisan lebih besar boleh terjadi.

“Jadi saya merasakan perlu ada satu usaha untuk kita perbaiki mekanisme ini. Pasukan khas ini akan berbincang dengan pihak terbabit,” katanya.

Beliau juga akan mengadakan tinjauan ke lokasi lain secara berterusan kerana banyak lagi barangan yang disukat dalam menentukan Indeks Harga Pengguna dalam kategori barangan dan perkhidmatan tertentu bagi menangani inflasi.

Katanya selepas ini, pasukan khas itu akan memanggil beberapa pakar ekonomi dan pakar rujuk yang penting untuk menyertai mesyuarat bagi mencari langkah terbaik menangani isu inflasi.


Omicron bakal jadi varian dominan di Eropah pertengahan Januari

Omicron dijangka menjadi varian Covid-19 yang dominan di 27 negara Kesatuan Eropah (EU) menjelang pertengahan Januari depan, sambil pegawai tertinggi blok itu berkata peningkatan mendadak dalam jangkitan akan menyebabkan Eropah diselubungi kesuraman ketika musim cuti.

Namun, Presiden Suruhanjaya Eropah, Ursula von der Leyen berkata EU bersedia melawan Omicron dengan 66.6 peratus penduduknya telah diberi vaksin sepenuhnya.

Beliau turut menyatakan kekecewaan apabila pandemik itu akan sekali lagi mengganggu musim perayaan akhir tahun tetapi berkata beliau yakin EU mempunyai ‘kekuatan’ dan ‘cara’ untuk menangani Covid-19.

“Seperti anda semua, saya berasa sedih sambutan Krismas tahun ini dibayangi pandemik Covid-19,” katanya.

Angka vaksinasi di EU menutup fakta bahawa sesetengah negara blok itu seperti Portugal dan Sepanyol mempunyai kadar vaksinasi yang sangat tinggi manakala yang lain agak ketinggalan, seperti Bulgaria di mana hanya 26.6 peratus daripada penduduknya lengkap divaksin, menurut Pusat Pencegahan dan Kawalan Penyakit Eropah.

Benua Eropah boleh melihat Britain untuk mengetahui apa yang akan berlaku ketika Omicron merebak, setelah pegawai kesihatan United Kingdom (UK) mengatakan Omicron akan menjadi varian dominan dalam hanya beberapa hari. Ketua Agensi Keselamatan Kesihatan UK, Dr Jenny Harries, sebelum ini berkata Omicron menunjukkan kadar penularan yang mengejutkan berbanding varian lain.

“Angka-angka yang kita lihat pada data dalam beberapa hari akan datang akan agak mengejutkan berbanding dengan kadar peningkatan yang dilihat dalam kes untuk varian sebelumnya,” kata Harries kepada jawatankuasa Parlimen.

Sebanyak 78,610 lagi jangkitan Covid-19 dilaporkan semalam, kira-kira 10,000 lebih tinggi daripada paras tertinggi sebelumnya yang dilaporkan pada Januari. Lebih 11 juta orang kini diuji positif Covid-19 di UK, yang mempunyai jumlah penduduk sekitar 67 juta.

“Ketika jangkitan Omicron bermula kami menjangkakan penularannya antara empat atau lima hari, sebaliknya di beberapa tempat di UK ianya hanya mengambil masa dua hari,” kata Harries.

Loceng amaran yang dibunyikan susulan peningkatan jangkitan yang membimbangkan tatkala musim sejuk menghampiri dan varian Delta pula kekal bebas, mendorong banyak kerajaan Eropah untuk melaksanakan langkah kesihatan awam setelah kematian meningkat ketika musim gugur.

Pertubuhan Kesihatan Sedunia (WHO) berkata 77 negara telah melaporkan kes omicron, tetapi varian itu mungkin telah ada di kebanyakan negara sekarang, namun belum dikesan.

Menurut analisis data pada Selasa dari Afrika Selatan, di mana Omicron memacu lonjakan jangkitan, varian itu nampaknya lebih mudah merebak tetapi jangkitannya adalah ringan dan sederhana.

“Omicron merebak pada kadar yang tidak pernah kita lihat dalam mana-mana kes varian sebelumnya. Kami bimbang orang ramai menganggap Omicron tidak memberi ancaman.

“Sudah tentu kita telah belajar sekarang ini untuk tidak memandang rendah terhadap bahaya virus berkenaan,” kata Ketua Pengarah WHO, Tedros Adhanom Ghebreyesus

Dengan Omicron yang semakin menular, lebih banyak negara mengambil langkah memperketatkan kawalan, termasuk melaksanakan perintah sekatan.
Itali minggu ini mewajibkan pengembara menunjukkan keputusan negatif ujian saringan Covid-19 walaupun telah diberi vaksin, sekali gus menimbulkan kebimbangan bahawa langkah serupa di tempat lain akan mengehadkan keupayaan warga EU untuk melakukan perjalanan pada musim cuti.

Portugal mengambil langkah yang sama pada 1 Disember, mewajibkan ujian negatif untuk semua penumpang ketika ketibaan menerusi penerbangan, tanpa mengira status vaksinasi, tempat asal atau kewarganegaraan mereka.

Von der Leyen berkata EU kini berdepan dua cabaran dengan peningkatan mendadak kes disebabkan varian Delta dan kini perlu berdepan varian Omicron.

“Kita kini melihat peningkatan bilangan individu yang jatuh sakit, beban yang lebih besar ke atas hospital dan malangnya, peningkatan dalam jumlah kematian,” katanya kepada Parlimen Eropah. – Agensi


Zahid saman fitnah Dr Mahathir

Datuk Seri Ahmad Zahid Hamidi memfailkan saman fitnah terhadap Tun Dr Mahathir Mohamad berhubung dakwaan beliau menggunakan kedudukannya bagi mempengaruhi Perdana Menteri Malaysia untuk mencampuri urusan perbicaraan kes jenayah yang masih berjalan di mahkamah.

Zahid, 69, selaku plaintif memfailkan saman itu di Mahkamah Tinggi Kuala Lumpur, menerusi Tetuan Shahrul Hamidi & Haziq pada 20 April lepas dengan menamakan Dr Mahathir, 96, sebagai defendan, lapor Bernama.

Berdasarkan pernyataan tuntutan yang diperoleh menerusi carian sistem mahkamah, Presiden UMNO itu berkata pada 19 Oktober 2018, beliau telah dituduh di Mahkamah Sesyen di sini, bagi 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan tersebut telah dibicarakan di Mahkamah Tinggi.

Zahid mendakwa Dr Mahathir telah mengeluarkan kenyataan-kenyataan fitnah dengan niat jahat terhadapnya pada Majlis Pelancaran Aspirasi Parti PEJUANG sempena Pilihan Raya Negeri (PRN) Johor ke-15 di Yayasan Kepimpinan Perdana, Putrajaya pada 23 Februari 2022.

“Pada hari yang sama juga, rakaman video mengenai kenyataan fitnah pada majlis tersebut telah diterbitkan semula secara langsung di akaun YouTube Astro AWANI yang dikendalikan oleh portal berita dalam talian popular iaitu Astro AWANI berdurasi 56 minit dan 46 saat (56:46) yang boleh diakses melalui Internet,” dakwa Zahid dalam pernyataan tuntutan saman itu.

Zahid mendakwa, setakat tarikh writ saman dan pernyataan tuntutan itu difailkan, rakaman video majlis tersebut telah mendapat jumlah tontonan sebanyak 23,443 tontonan dan akaun Youtube Astro AWANI mempunyai 1.44 juta pelanggan.

Rakaman video itu telah dilaporkan secara meluas melalui pelbagai medium media sosial iaitu akaun YouTube ‘MalaysiaGazette TV’, Facebook profil ‘Astro AWANI’ dan akaun TikTok ‘MalaysiaGazette TV’ serta portal-protal berita dalam talian seperti Berita Harian Online, Agenda Daily, The Malaysian Reserve, Malaysia Now, Malaymail dan New Straits Times pada 23 Feb lepas.

Ahli Parlimen Bagan Datuk itu mendakwa kenyataan fitnah tersebut antaranya membawa maksud bahawa beliau seorang yang menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan serta menggunakan kedudukannya untuk mempengaruhi Perdana Menteri Malaysia bagi mencampuri urusan perbicaraan jenayah dan mencampuri penyiasatan yang dijalankan oleh agensi penguatkuasaan terhadapnya.

“Kenyataan itu juga membawa maksud saya seorang yang bermuka-muka dan tidak boleh dipercayai, setiap tindakan saya adalah disyaki dan diragui ketelusannya serta cuba mencampuri sistem kehakiman negara,” dakwa Zahid.

Zahid berkata kenyataan-kenyataan fitnah itu memburukkan dan merosakkan reputasi serta nama baiknya selain menjatuhkan, merendahkan maruah serta kredibilitinya selaku Presiden UMNO dan Pengerusi Barisan Nasional (BN).

“Oleh yang demikian, kenyataan-kenyataan fitnah itu adalah jelas dikeluarkan dengan niat jahat sebagai alat untuk mempengaruhi dan memberikan reputasi buruk serta negatif kepada saya selaku pemimpin tertinggi parti Barisan Nasional yang secara tidak langsung memberikan imej buruk kepada parti berkenaan yang bertanding di dalam PRN Johor,” dakwa plaintif.

Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.

Sementara itu, Zahid turut memfailkan notis permohonan inter-parte (kedua-dua pihak) untuk perintah injunksi interim supaya defendan sama ada secara diri sendiri, pegawai, pembantu, ejen, pekerja dan wakilnya untuk menarik balik kenyataan fitnah tersebut dan menghalang mereka menerbitkan, mengedarkan atau menyebarkan kenyataan itu atau kenyataan fitnah serupa di mana-mana platfom media sosial termasuk Facebook, Instagram, Twitter dan WhatsApp.

Turut dimohon perintah injunksi interim bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media di Youtube dan Facebook ‘Astro AWANI’ serta Youtube dan Tiktok ‘MalaysiaGazette TV’.

Selain itu, plaintif juga memohon perintah injunksi interim mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadamkan dan menghentikan penerbitan kenyataan fitnah berkenaan.

Peguam Shahrul Fazli Kamarulzaman, yang mewakili Ahmad Zahid ketika dihubungi berkata pada pengurusan kes di hadapan Timbalan Pendaftar Mahkamah Tinggi Nor Afidah Idris hari ini, mahkamah menetapkan 17 Jun bagi pendengaran permohonan inter-parte di hadapan Hakim Datuk Rozana Ali Yusoff yang berlangsung secara dalam talian.

Pada bulan lepas, Ahmad Zahid turut memfailkan saman terhadap bekas Perdana Menteri Tan Sri Muhyiddin Yassin berhubung dakwaan beliau ada meminta bantuan untuk menyelesaikan atau menangguhkan perbicaraan kes jenayah yang masih berjalan di mahkamah.


Jangkitan di enam negeri turun, Selangor melonjak kepada 3,779 kes

Sepuluh negeri merekodkan peningkatan kes harian hari ini, menurut statistik Jabatan Kesihatan Negeri-Negeri yang mengumpul data berkaitan Covid-19 dalam tempoh 24 jam sehingga 12 tengah hari tadi.

Manakala, enam negeri dan Wilayah Persekutuan – Sabah, Perlis, Perak, Terengganu, Kuala Lumpur dan Putrajaya – mencatat penurunan kes harian berbanding semalam.

Mengikut statistik yang dikeluarkan malam ini, kes di Selangor terus melonjak daripada 3,582 semalam kepada 3,779 hari ini, menjadikan kumulatif kes positif di negeri itu kini mencecah 839,789 kes.

Sehingga semalam, seramai 802,720 pesakit Covid-19 di Selangor telah sembuh, dan 23,220 kes masih aktif. Negeri itu turut merekodkan 10,070 kumulatif kes kematian sejak awal 2020 hingga semalam.

Daripada jumlah kes aktif itu, seramai 21,822 pesakit menjalani kuarantin di rumah; 419 ditempatkan di PKRC; 958 dimasukkan ke hospital; dan 21 dirawat di unit rawatan rapi (ICU), dengan 16 daripadanya memerlukan alat bantuan pernafasan.

Setakat ini, seramai 4,791,364 atau 94.7 peratus populasi di Selangor telah lengkap divaksinasi, manakala 4,883,609 atau 96.4 peratus lagi menerima sekurang-kurangnya satu dos vaksin Covid-19.

Seramai 3,245,766 atau 78.4 peratus populasi dewasa pula menerima dos penggalak.

Sementara itu, Johor yang akan berdepan Pilihan Raya Negeri (PRN) Mac depan, turut mencatat peningkatan kes daripada 2,321 semalam, kepada 2,837 kes hari ini, menjadikan kumulatif positif di negeri itu sebanyak 273,910 kes, termasuk 13,668 kes masih aktif.

Kedah turut mencatat peningkatan kes harian sebanyak 1,956 hari ini berbanding 1,569 semalam, diikuti Kelantan (1,439 kes baharu, 1,222 semalam); dan Pulau Pinang (1,267 kes baharu, 1,010 semalam).

Negeri Sembilan merekodkan 997 kes baharu berbanding 618 semalam; Pahang (795 kes baharu, 739 semalam); Melaka (728 kes baharu, 347 semalam); Sarawak (226 kes baharu, 184 semalam); dan Labuan (106 kes baharu, 63 semalam).

Sejak awal 2020 lalu hingga hari ini negara merekodkan 2,975,422 kumulatif kes positif, dengan 95.3 peratus daripada jumlah itu atau 2,835,464 pesakit telah sembuh.

Sehingga semalam negara turut melaporkan 32,065 kes kematian akibat Covid-19, manakala 94,515 kes lagi masih aktif.

Daripada jumlah kes aktif itu, seramai 83,906 pesakit menjalani kuarantin di rumah; 5,405 ditempatkan di PKRC; 5,057 dimasukkan ke hospital; dan 147 pesakit dirawat di ICU, dengan 79 daripadanya memerlukan alat bantuan pernafasan.

Berdasarkan statistik laman sesawang Kementerian Kesihatan (KKM), Covidnow, dalam tempoh minggu ini, 28.4 peratus jangkitan melibatkan individu berusia 18 hingga 29 tahun, diikuti 21.7 peratus (30-39 tahun); 11.9 peratus (40-49 tahun); dan 9.4 peratus (5-11 tahun).

Sebanyak 8.6 peratus lagi membabitkan usia 12 hingga 17 tahun; 7.5 peratus (50-59 tahun); 4.9 peratus masing-masing berusia 0 hingga 4 tahun dan 60 hingga 69 tahun; 2.0 peratus (70-79 tahun); dan 0.7 peratus (80 tahun ke atas).

Sejak seminggu lalu, 27.7 peratus kes kematian melibatkan pesakit berusia 80 tahun dan ke atas, diikuti 21.5 peratus (60-69 tahun); 16.9 peratus (40-49 tahun); 15.4 peratus (50-59 tahun); 13.9 peratus (70-79 tahun); dan 4.6 peratus (30-39 tahun).


Presiden PAS stabil di IJN

Presiden Pas, Datuk Seri Abdul Hadi Awang, berada dalam keadaan stabil dan sedang menerima rawatan di Institut Jantung Negara (IJN), kata anaknya Muhammad Khalil.

Bagaimanapun katanya, bagaimanapun Abdul Hadi perlu menjalani rawatan susulan dan dipantau doktor di pusat rawatan berkenaan.

“Saya menerima pertanyaan mengenai mesej yang tersebar, kebanyakannya tidak benar dan ditambah,” katanya.

Muhammad Khalil turut meminta orang ramai mengadakan solat hajat dan mendoakan Ahli Parlimen Marang itu diberikan kesembuhan segera.